Arkaia landa turismoa | Araba Market\nNekazaritza turismoa – Ostatuak – Ostatu irisgarriak – Ostatu egokituak – Mugikortasun urriko pertsonentzako ostatuak – Ostatu turistikoak – Landetxea – Kultura – Ekoturismoa – Turismoa Gasteizko landa-eremuan – Bidaiak – Bisitak – Bisitak Gasteizko landa-eremuan – Ostatu ekologikoa – Ostatu iraunkorra – Ekoetiketa\nGOZATU NAHI DUZU? LANDA-XARMA GASTEIZTIK 4 KM-RA\nLandaextea, 5-9 pertsonentzako lekua duena, Gasteiz ondoan. Etxea erabat egokitua eta xarmaz hornitua, Ekoetiketarekin eta landa-ingurune lasai batean, deskonektatzeko eta naturaz gozatzeko aproposa. Bilbotik eta Donostiatik ordubete baino gutxiagora. Done Jakue bidean dago, Vasco-Navarro trenbidearen bide berdearen eta Salburuako hezeguneen ondoan.\nEsklusiban alokatzen da. Ez duzu etxea beste pertsona batzuekin partekatuko.\nArkaia 13, Arkaia, Álava 01193 ARABA / ÁLAVA (Ikusi mapan)\nAsteko egun guztietan. Aurretiko hitzordua: Bai\nTelefonoz, Whatsappez edo web orriaren bidez harremanetan jartzea.


Horrela esanda, erakargarria dirudi, ezta? Bada, are erakargarriagoa da Etxauzia elkartearen ideia: Baigorriko Etxauzia jauregia Nafartarren Etxea bilakatu nahi dute, bertan proiektu zabala garatzeko. Egun jabetza pribatua dena “euskaldun guzien esku” utzi nahi dute, eta pentsatua dute zer-nolako erabilera edukiko lukeen gazteluak. Alde batetik, euskal historia, kultura eta ekonomia suspertzeko tresna izango litzateke (bisita gidatuak, erakusketak, artxibategia, ikerketa genealogikorako gunea, bertako lantegien eta ekoizpenen erakusleihoa...). Bestetik, elkarbizitzarako toki bihurtuta, euskal diasporaren eta bertoko euskaldunen arteko zubi lanak egingo lituzke (ostatua, urruneko euskaldunen aterpetxea, kontzertuak, ikastaldiak...). Eraikina erosi eta atontzeko, ordea, hiru milioi euro behar dira, hots, euskal herritar bakoitzeko euro bat. Xede hori lortzeko abiatu dute Euskaldun bat, euro bat – Konda gaitezen! kanpaina. Elkartekoen moduan “Euskalduna naiz eta... Etxauzia dut maite!” sentituz gero, www.euskaldunbateurobat.com atarian egin daiteke ekarpena.\n‘Maitasunaren giltzarrapoak’ bueltan dira\nBada maitasuna betierekoa dela dioenik. Kontu oso eztabaidagarria, dudarik gabe. Are gehiago maitasuna giltzez itxitako giltzarrapoekin irudikatzen denean. Bada, maitasunaren ikuspegi beldurgarri hori eternala bilakatzear dago Parisen, maitasunaren giltzarrapoen afera berriz ere piztu baita. Federico Moccia idazlearen eleberri bat oinarri, eta munduko beste zenbait lekutan gertatu den bezala, Parisko Pont des Arts giltzarrapoz josi zuten milaka lagunek, nagusiki turistek: maitemindutako bikoteek kandaduak lotzen zituzten zubiaren barandetan, euren maitasunaren “hilezkortasuna” irudikatzeko. Iaz, baina, Parisko agintariek kendu egin zituzten, eta kandadu gehiago jartzea debekatu, haien pisuak kalte handiak eragiten zizkiolako zubiari. Haatik, orain beste zubi batean hasi dira agertzen giltzarrapoak: Pont Neuf zubian, hiriko zubirik ezagunenetakoan. Zehazki, zubiaren erdian dagoen plaza txiki batean. Leku hori ere turistez mukuru izaten denez, giltzarrapoak ugaritzen hasiko direla ia ziurtzat jo daiteke. Kandadu saltzaileak ere ibiltzen dira inguruan, nahiz eta polizia salmentak saihesten ahalegindu. Akaso, isunak jarri beharrean, maitatzea ez dela inori lotua egotea gogoratu beharko zaio maitemindu saldoari… Zubien egoera ez ezik, giza harremanak ere hobetuko lituzke horrek, ziur.\nEgunero sei ordu lo eginda ez da atarramenturik\nLo ez egiteak bezainbeste eragiten dio gaitasun kognitiboari egunero sei orduko loaldia egiteak. Batean zein bestean, errendimendu eta kognizio defizita antzekoa izaten da. Hala ondorioztatu du Pensylvaniako Medikuntza Unibertsitatean (AEB) eginiko lan batek. Lo eta atseden faltak gizakion errendimenduan duen eragina aztertzeko, ia 50 lagunen loaldiak aztertu dituzte. Bi astez, boluntarioak lau taldetan banatu zituzten: adituek aholkatu ohi duten moduan, egunero zortzi ordu lo egin zutenak; egunero sei orduko loaldia izan zutenak; eguneroko loa lau ordutara mugatuta izan zutenak; eta bi egunez jarraian lo egin barik egon zirenak. Jakina, talde guztien artean, zortzi ordu lo egiten zutenek erakutsi zuten jardun eta errendimendu normala. Hortik behera, zenbat eta lo ordu gutxiago, orduan eta errendimendu eta kognizio gabezia handiagoak espero zituzten ikertzaileek. Baina hamargarren egunetik aurrera joera aldatu egin zen: egunero sei ordu lo egin zutenen errendimendua bi egunez batere egin ez zutenena bezain kaskarra izan zen. “Portaera kognitibo eskas berbera izan zuten”, ikertzaileen hitzetan. Halaber, horrek erakusten du, ikerketaren egileen ustez, ez dagoela alderik bigarren eta laugarren taldeen artean. Hau da, sei ordu lo egiteak eta ia deus ez egiteak antzeko eragina dauka gure jardunean.\nMafiak Marco Pantaniren dopin analisiak aldatu zituen\nBizirik zenean idolo eta hil ostean mito, Marco Pantani Pirata txirrindulariak (Cesena, Italia, 1970 – Rimini, Italia, 2004) zeresan handia eragiten du oraindik ere. Oraingoan, Pirataren kirol eta giza gainbeherari hasiera eman zion gertakaria da hizpide: 1999ko ekainaren 5ean, Italiako Giroaren amaieraren bezperan, maglia arrosaren jabe zela eta Giroa nagusitasun handiarekin irabaztear zegoela, lasterketatik kanporatu zuten, onarturiko hematokrito maila gainditu zuelako analisi batzuetan. Ordutik eta 2004an hotel bateko logelan hilik aurkitu zuten arte, eskalatzaile bikainak ez zuen bururik altxa. Bada, Camorra Napoliko mafia 1999ko gertakari harekin lotu du Forliko (Italia) fiskaltzak, La Gazzeta dello Sport egunkariak jaso duenez. Sergio Sottani fiskalaren ustez, Camorrako klan batek aldarazi zituen analisi haiek, Pantanik positibo eman zezan. Hala, Pantaniren kontra egindako apustuak irabazi eta dirutza eskuratu zuten. Hau da, legez kanpoko apustuak tarteko, Camorrak ez zuen nahi Pantanik 1999ko Giroa irabaztea. Hortaz, mediku bat mehatxatu zuten Pantaniren analisien emaitzak alda zitzan. 2014tik ari da ikertzen afera Forliko fiskaltza, mafiaren iruzurrak tartean zirela susmatuta. Besteak beste, kartzelaturiko mafiako kide baten autobiografian idatzitakoak izan dituzte susmo iturri nagusi: Rento Vallanzasca mafiosoaren arabera, kartzelan zela, 1999an Pantaniren aurka apustu egiteko aholkatu zion beste kide batek. Beldurrez, Vallanzascak ez die ikertzaileei inolako laguntzarik eskaini. Haatik, beste zenbait ikerketa egin ostean, mafiaren parte hartzeaz ziur agertu da fiskaltza. Pantaniri buruzko kontuekin gertatu ohi den lez, zaila da aferaren atzean zer dagoen asmatzea. Oso maite dute italiar tifossiek Pantani eta, beraz, mitoaren erorketa iluna zuritzeko ahalegintzat jo daiteke kontu hau guztia, mafiaren kontrako ekinbidetzat baino. Gainera, bide judiziala ere motza izango da: deliturik izan bazen, jada preskribatua dago, eta, ondorioz, auzia artxibatu beste irtenbiderik ez du izango fiskaltzak.\nJanari lasterra eta txotxa uztartuko ditu AEBetako jatetxe batek\nEuskal Herriko sagardotegietako giroa ezagutu ahal izango dute, neurri batean, Ipar Carolinako Durham hirian. Izan ere, Matthew Beason sagardoetan adituak eta John Eisensmith sukaldariak Black Twig izeneko sagardotegia zabaldu zuten martxoaren amaieran. Sagardotegia bai, baina berezi samarra: sagardoa eskainiko dute “kalitatezko janari lasterrarekin uztartuta”, Beasonek EuskalKultura.com atariari azaldu dionez. Hau da, bakailaoa, txuletak, gazta, intxaurrak eta irasagar-gozokia beharrean, hainbat saltxitxa mota, patata frijituak eta antzeko jakiak jan ahal izango dira jatetxean. Hori bai, sagardoa txotxetik edateko aukera ez da faltako. “Nik dakidanez, Euskal Herrian egiten den bezala edalontziak sagardoz betetzeko mahaikoak altxako diren AEBetako lehen jatetxea izango da” zehaztu du aipatu webgunean Beasonek. Duela hamar urte ezagutu zuen berak euskal sagardoa, eta, ordutik, ahal duen gehienetan etortzen da Euskal Herrira bertoko janariez gozatzera. Dena dela, jatetxean ez dituzte soilik Euskal Herriko sagardoak izango, munduko beste hainbat herrialdetakoak ere eskainiko baitituzte: Alemaniakoak, Italiakoak, Frantziakoak, Asturiasekoak (Espainia), Ingalaterrakoak, AEBetakoak bertakoak... Sortuko ote dute “txooootx!” oihukatzeko ingelesezko aldaerarik?


Beste lau lagunek eman dute positibo, eta 23ra igo da Goierriko kasuen kopurua - Goierriko Hitza : Goierriko Hitza\nKoronabirusak kaltetutako goierritarren kopuruak beste koska bat egin du gora gaur. Eusko Jaurlaritzaren Osasun Sailak emandako azken datuen arabera, atzotik 4 kasu gehiago daude, eta 23 dira guztira positibo eman dutenak. Legazpin, Zegaman, Ordizian eta Urretxun agertu dira kasu berriak.\nGipuzkoa mailan 2.200 azterketatik gora egin dituzte krisia hasi zenetik, eta 453 kasu positibo agertu dira, atzoko datuarekin alderatuta, 73 gehiago. Zumarragako ospitalean, positibo eman duten 8 lagun daude ingresatuta.\nZumarraga …………… 6\nLegazpi ……………….. 4\nZegama ……………….. 4\nUrretxu ……………….. 3\nOrdizia ………………… 2\nArama …………………. 1\nBeasain ……………….. 1\nIdiazabal ……………… 1\nLazkao ………………… 1\nAGIRIA: Eusko Jaurlaritzaren buletin osoa (2020-03-23)\nErlazionatutako edukiaPositibo kasuak Goierrin (2020-03-22)Positibo kasuak Goierrin (2020-03-21)Positibo kasuak Goierrin (2020-03-20)


ARENATZarte - Alboan EUS\nEskultura parkea Güeñesen\nARENATZarte Güeñesen dagoen aire-zabaleko eskultura parkea da, gaur egun Udaletxea den Villa Urrutia etxeko lorategietan zehar zabaltzen dena. Parkea eta etxea (aparteko bitxi arkitektonikoa) bisitatzeaz gain, indianoei buruzko istorioak kontatuko dizkizugu bisitaldi honetan.\nARENATZarten, artea eta natura elkarri lotuta daude ehunka urteko zuhaitzen eta abangoardiako eskulturaz inguratutako pasealekuen artean. Parke botaniko honek makina bat istorio ditu ezkutuan. Bisitaldi honetan den-dena xehetasunez kontatuko dizugu!\nParkeak Güeñesko egungo udaletxea den Villa Urrutiako lorategietan zabaltzen da. Leandro Urrutia indianoak 1910ean Bigarren Inperio estiloko etxe ikusgarria eraikitzeko agindu zuen. Halaber, zuhaitz eta landare exotikoak ekarri zituen herrialde urrunenetatik. Lizarrak, Japoniako akaziak, astigarrak, Himalaiako zedroak eta Kaliforniako sekuoiak nabarmentzen dira, besteak beste.\nKoldobika Jauregi, Angel Garraza, Marijose Recalde, Mikel Lertxundi eta beste izen ezagun batzuen eskulturaz inguratutako pasealekuek urmael txiki batera eramango gaituzte. Bisita haurrentzat egokituta dago ere.


Tag Archives: elkarrizketa\nAzkoina, 2 Urte Itsasora Botilak Jaurtitzen\nPosted on 24 martxoa, 2017 by Azkoina\t• Utzi iruzkina\nBi urte betetzen dira blog honekin hasi ginenetik. 2015eko martxoak 25aren lehenengo sarrera horretatik bide luze eta polit bat burutu dugu, non, batez ere, ikasi egin dugu. Abentura hau hasi ginenean gure inguruan genituen eztabaidak formatu digital batean jartzean besterik ez genuen bilatzen. Gure ideiak plazaratu nahi genituen hausnarketarako eta munduaren nondik norakoak ulertzeko erantzunak … Irakurtzen jarraitu →\nPosted on 15 martxoa, 2017 by Azkoina\t• Utzi iruzkina\n“Desde la cultura y la política en general estamos perdiendo una batalla que se debe hacer desde todos los frentes” Facu Díaz (Montevideo 1993) Twitter sare sozialaren bitartez ezagutzera eman zen komikoa da. ‘La Tuerka’-tik pasa ondoren, orain Miguel Maldonadorekin batera Madrilgo Lavapiés auzoko ‘Teatro del Barrio’ betetzen du ostegunero ‘No Te Metas En Política’ … Irakurtzen jarraitu →


Asteburuan zortzi saio jokatuta, bigarren itzuliari ekin dio Gipuzkoa Bertsotanek — Bertsozale Elkartea\nAzaroak 10-11: gogoeta asteburua\nEkaina | aurkezpenak\nIraila | tailerrak\nAsteburuan zortzi saio jokatuta, bigarren itzuliari ekin dio Gipuzkoa Bertsotanek\nLarunbatean, Antzuolan eta Zaldibian eta igandean, Hernanin eta Bergaran; lau herritan izan da Gipuzkoa Bertsotan, Txapelketarako sailkapen fasea, 48 bertsolariren parte-hartzearekin. Aitor Urbieta, Maider Arregi, Arkaitz Oiartzabal “Xamoa”, Egoitz Eizagirre, Jon Maia, Ane Labaka, Ander Lizarralde eta Unai Muñoa izan dira saioetako irabazleak. Lehen itzulia amaitu da eta Bergaran bigarren itzuliari ekin zioten bertsolariek. Hurrengo asteburuan atsedenaldia hartuko du Gipuzkoa Bertsotanek.\nGipuzkoa Bertsotan, Txapelketarako sailkapen faseko lau saio jokatu ziren Zaldibian eta Antzuolan larunbatean. Zaldibian Herri Antzokian jokatu ziren eta goizeko saioa 40 bertsozalek segitu zuten bertatik bertara. Aitor Urbieta nagusitu zen, Endika Igartzabalen aurretik. Arratsaldean, 90 entzule inguru elkartu zen saioan eta horretan Maider Arregik bildu zituen puntu gehien.\nLarunbatean bigarren hitzordua izan zuten bertsozaleek, Antzuolan. Goizean 60 inguru izan ziren saioa segitu zuten entzuleak eta arratsaldean, berriz, 100. Arkaitz Oiartzabal "Xamoa" izan zen goizeko saioko irabazlea, Iñaki Gurrutxagaren aurretik. Arratsaldeko saioan, berriz, Egoitz Eizagirre izan zen garaile.\nIgandean, berriz, Gipuzkoa Bertsotan sailkapen faseko beste lau saio jokatu ziren, Hernanin eta Bergaran.\nHernanin jokatu ziren bi saioek amaiera eman zioten Gipuzkoako Bertsolari Txapelketarako sailkapen faseko lehen itzuliari. Goizean zein arratsaldean 85na entzule izan ziren Hernaniko Sandiusterri aretoan. Goizekoan Jon Maia izan zen garaile, Haritz Casabalen aurretik. Arratsaldean Ane Labaka lasartearra izan zen saioko irabazlea.\nAzkenik, Bergarako goizeko saioarekin hasi da sailkapen faseko bigarren itzulia. 50 bertsozale inguratu zen goizean Zabalotegi aretora. Ander Lizarraldek lortu zuen lehenengo postua, Gorka Azkarateren aurretik. Arratsaldeko saioan, berriz, 70 inguru izan ziren saioa bertatik bertara segitu zuten bertsozaleek. Astigarragan egin zuen moduan, Unai Muñoak irabazi zuen saioa.\nSaiorik ez asteburuan\nGipuzkoa Bertsotanek atsedena hartuko du hurrengo asteburuan. Gipuzkoako Bertsolari Txapelketarako sailkapen faseak maiatzaren azken asteburuan izango du segida, beste zortzi saiorekin.\nSailkapen faseko behin-behineko sailkapena hemen kontsulta dezakezu.\nMaider Arregi oñatiarrak irabazi zuen Zaldibian.


UPV/EHUren inkesta batek gehiengo argia erakusten du baldintza gabeko oinarrizko errentaren alde - Tercera Información -Tercera Información\nUPV/EHUren inkesta batek gehiengo argia erakusten du baldintza gabeko oinarrizko errentaren alde\nEuskal unibertsitate munduko zenbait kolektiboren artean –ikasleak zein langileak barnean hartuta– egindako azterketa baten arabera, % 54,4 dago izaera horretako esleipen bat ezartzearen alde. % 3,5ek besterik ez lioke utziko lan egiteari diru sarrera horiek jasotzekotan; % 19,4k, berriz, bere lan ordutegia laburtuko luke eta % 71,8k bere jarduerari eutsiko lioke aldaketarik egin gabe. Lan horren ondorioak azaroaren 18an eta 19an Sarrikoko Ekonomia eta Enpresa Fakultatean egingo den Oinarrizko Errentaren XVI. Sinposioan aurkeztuko dira\nAzaroaren 18an eta 19an Sarrikoko Ekonomia eta Enpresa Fakultatean egingo den Oinarrizko Errentaren XVI. Sinposiorako bi aste falta direnean, haren antolatzaileek Euskal Herriko Unibertsitateak (UPV-EHUk) egindako inkestaren emaitzak ezagutarazi dituzte. Dokumentu horretatik ondorioztatzen denez, gehiengo argia dago baldintza gabeko oinarrizko errenta baten alde.\nAzterketa irailean egin da UPV-EHUko kolektiboen artean. Guztira 3.057 erantzun lortu ziren, besteak beste, 1.479 ikaslek eta 1.330 langilek eskainitakoak. “Orain arte baldintza gabeko oinarrizko errentari buruz egindako bigarren inkesta handiena da”, azpimarratu zuten sustatzaileek. Lortutako emaitzen arabera, inkestatuen % 54,4k baldintza gabeko oinarrizko errentaren alde egiten du; % 24,6, berriz, aurka agertu zen eta gainerako % 21,1ek ez zuen iritzirik eman.\nHalaber, azterketak DALIA Research-ek estatu espainiarraren mailan eta GESOPek Kataluniako esparruan lehenago egindako inkestetan ikusitako joera bat berresten da: Euskadiren kasuan, kopuru txiki batek (% 3,5k) soilik utziko lioke lan egiteari mota horretako esleipen bat jasoko balu. Testuinguru horretan, % 71,8k esan zuen lanean jarraituko zuela eta % 19,4k adierazi zuen bere lan ordutegia laburtuko zuela. Zifra horren aurrean, txosten honen egileek baldintza gabeko oinarrizko errentak emango lukeen “norbanakoen askatasun handia” nabarmendu nahi izan dute, “denbora norberak benetan egoki deritzon horretan inbertitzeko”.\nInkesta honen ondorio horiek eta beste batzuk aurkeztuko dira Oinarrizko Errentaren XVI. Sinposioan, non hainbat esparrutako aditu eta profesional kopuru handi batek parte hartuko duten. Ekitaldi hori Universidad del País Vasco/Euskal Herriko Unibertsitateak, Lan Harreman eta Gizarte Langintza Fakultateak eta Oinarrizko Errenta Sareak (RRBk) antolatzen dute, eta Eusko Jaurlaritzako Hezkuntza, Hizkuntza Politika eta Kultura Sailaren eta Bizkaiko Foru Aldundiko Enplegu, Gizarteratze eta Berdintasun Sailaren finantzaketa du, UPV/EHUrenaz gain.


Korrika Txikia heldu da eskolara | El Diario Vasco\nAlto-urolaKorrika Txikia heldu da eskolara\nKorrika Txikia heldu da eskolara\nKorrika. Bi kilometro inguruko ibilbidea osatu zuten eskolako guraso, irakasle eta haurrek. / GALILEA\nMIRYAM GALILEAEZKIO. Viernes, 12 abril 2019, 17:58\nItsasoko Alegi auzoko errotondatik abiatu zen atzo Ezkio eta Itsasoko Herri Eskolako Korrika Txikia. Guraso, irakasle eta, nola ez, eskolako haurrek parte hartu zuten honetan, eguraldiak lagundu ez zuen arren, gustura eta gogoz aritu zirelarik.\nNorberak margotutako petoa soinean eta irrifarrak aurpegietan, korrika egiteko prest azaldu ziren arratsaldeko 15:15ean guraso, irakasle zein haurrak. Korrika Txiki honetan bi kilometro inguruko ibilbidea osatu zuten guztira. Itsasoko errotondatik gurasoak abiatu ziren, Batirtze Gabilondo eta Asier Sasietak lekukoa eraman zutelarik; aurrerago irakasleen txanda iritsi zen lekukoa Miren Hernandezek eta Arantza Gonzalezek jaso zutelarik; eskola parean 6-7 urteko ikasleak zeuden zai eta Maier Artolazabal eta Haizea Ugarteburu izan ziren lekukoa hartzearen arduradunak. Aurrerago eta bidegurutzean buelta eman eta berriro ere eskolako bidea hartuz, 4-5 urteko Maddi Egeak eta Maier Igartuak korrika ibili ziren lekukoarekin. Jarraian, hiru urtekoen txanda iritsi zen, Haizea Gabilondok eta Mattin Ugarteburuk hartu zutelarik eta, azkenik, geratzen ze ibilbidea bi urtekoen esku geratu zen, hauek gustura asko eskolaraino iritsi zirelarik.


Espektro irrati-elektrikoaren zenbait maiztasun banda zabal mugikorrera irekitzea onartu du Euroganberak | Consumer\nEspektro irrati-elektrikoaren zenbait maiztasun banda zabal mugikorrera irekitzea onartu du Euroganberak\n800 MHz-eko bandak eskuragarri egon behar du 2013tik aurrera EB osoan\nEuropako Parlamentuak atzo onartu zuen espektro irrati-elektrikoaren zenbait frekuentzia banda zabal mugikorrera irekitzea; beraz, 2013tik aurrera, 800 MHz-eko banda erabilgarri egon beharko da Internet mugikorreko zerbitzurako Europako Batasuneko (EB) herrialde guztietan, eta gutxienez 1.200 MHz esleituko zaizkio 2015erako datu mugikorren trafikoari.\nMaiztasunak pixkanaka liberalizatzen dira itzalaldi analogikoaren ondorioz, eta, nahiz eta maiztasun horien esleipena agintari nazionalen eskumen bakarra izan, espektroa Internet hornitzaileen eta erabiltzaileen artean banatzea Europan hitzartzen da.\nTelebistarako erabili ohi den 800 MHz-eko maiztasuna EB osoko Interneteko zerbitzu mugikorretarako erabilgarri egon beharko da, 2013ko urtarrilaren 1etik aurrera. Euroganberak azaldu zuenez, helburua telekomunikazioen Europako benetako merkatu bat sortzea da, zerbitzu horiek aukera berriak eta hazkundea sor ditzaten.\nErabaki horren negoziazioetan, datu mugikorren trafikoari espektrotik gutxienez 1.200 MHz esleitzea lortu zuten eurodiputatuek 2015erako. Gainera, Europako Batzordeak data hori baino lehen ebaluatu beharko du ea beharrezkoa den espektro irrati-elektrikoaren harmonizazioan sakontzea, banda zabal mugikorreko datu-trafikoaren hazkundea aprobetxatzeko.\nEuroganbera frecuencias-eu Internet-eu movil-eu onartzen du


Zaintza lanak aitortzea eskatzeko mobilizazioak egin ditugu Bilbon eta Algortan | LAB SINDIKATUA\nEkintza Sindikala Zaintza lanak aitortzea eskatzeko mobilizazioak egin ditugu Bilbon eta Algortan\nZaintza eredu berriaren beharra aldarrikatu du LABek gaur, Bilbon eta Getxon egindako mobilizazioetan. Zaintza publikoa, unibertsala, doakoa eta kalitatezkoa aldarrikatu dugu, eta lan baldintza onekin langileentzat.\nPandemiak agerian utzi ditu zainketen eta gizarte-zerbitzuen egungo ereduaren ahultasun sakonak. Egungo zaintza-eredua gero eta gehiago zalantzan jartzen ari da, zaintza benetan funtsezkoa den zerbitzutzat hartzen den bitartean.\nHala eta guztiz ere, erakundeek egungo eredua defendatzen jarraitzen dute. Eredu horren ezaugarriak dira langile gutxiegi izatea, gehiegizko lan-kargak eragiten dituena, eta lan-arrisku ergonomiko eta psikosozialekiko esposizio handia. Egoitzak arautzen dituen Dekretuak, 2019ko abuztuan onartuak, ez du egungo ratioa hobetzen.\nGainera, pandemiak eta zentroetan hartu beharreko neurriek lan-karga handiagoa sortzen dute. Horrez gain, erabiltzaileek ez dute behar duten asistentzia-kalitatea jasotzen, eta zerbitzua garestia da.\nLABek zaintza eredu berri baten beharra aldarrikatzen jarraituko du, publikazioan, unibertsaltasunean, doakotasunean eta kalitatean oinarrituta.


Irekia Eusko Jaurlaritza - Gobierno Vasco :: Argazki erakusketa “Gure kostaldeak”, Txingudi ekoetxean\nArgazki erakusketa “Gure kostaldeak”,…\nArgazki erakusketa “Gure kostaldeak”, Txingudi ekoetxean\nComponentes Fonamad en una salida/FotoCristina Lorca Iturria: Irekia\n2014ko martxoaren 7tik apirilaren 27ra, “GURE KOSTALDEAK” erakusketa bisita daiteke TXINGUDI EKOETXEAN, Txingudiko paduretako interpretazio zentroan. FONAMAD-eko bazkideek (Madrilgo Natura Argazkilari Elkartea) egindako 30 irudiz osatutako erakusketa honek, itsasertz espainiarrari hurbiltzen gaitu.\n“FONAMAD-ek, kostaldearen hogeita hamar begirada desberdin aurkezten ditu, gizakiaren oinatza eta bere gutiziaren mehatxuak alde batera utziz. Berariazkoa da, argazki hauek ez dira salaketa bat. Dugunaren, galdu nahi ez dugunaren eta mantendu behar izango genukeenaren errebindikazioa dira. Itsasertzeko hogeita hamar agertoki, non itsasoak eta haizeak gure memoria sakonenean ainguratutako paisaia biziduna eraikitzen duten.”


Kultura eta Elkartasuneko Unibertsitate Titulua | Ciencias Sociales y Humanas | Deusto\nAusartzen zara lehenengo urratsa ematen?\nKultura eta Elkartasuneko Unibertsitate Tituludunean aurkituko duzu eztabaida, solasa, elkartasuna, sen kritikoa sortzeko tokia.\nSecretaria de DeustoBide\nPaper hauek esku artean badituzu, baliteke zuk unibertsitateko esperientziarik sekula ez izana edo zure lanbideko karrera giza zientzien mundutik urrun egin izana, eta gainditu gabeko irakasgaia izana.\nKultura eta Elkartasuneko Unibertsitate Tituludunean aurkituko duzu eztabaida, solasa, elkartasuna, sen kritikoa sortzeko tokia; eta bakoitzak, bere bizi esperientzia berezitik, balio handiko esperientzia eman eta ekarriko die ikaskideei. Ikasteko era berri bat ikusiko duzu, lehenengo urratsa zeuk eman beharko baituzu. Sinbolikoki, eta beste batzuetan benetan, “pasabidea gurutzatuko duzu”: Unibertsitatera pasatuko zara eta, ondoren, Unibertsitatea pasatuko da zuregandik.\nItziar Zubieta, Secretaria de DeustoBide\nIrakasleek lortu dute sekula hurbil izango ez nituen gaiengatiko interesa nigan piztea\nMª Jesús Nájera, XVII. sustapenaren ikaslea\nNire bizitzaren zatirik handiena familiari eta lanari eskaini ondoren, heldu da neuregan pentsatzeko unea. Ez nekien non ari nintzen sartzen; dena zen ezezagun niretzat. Joseba Doistua 1. mailako tutoreari eta Isabel Rubio Lan intelektualerako tekniketako irakasleari eskerrak eman nahi dizkiet, hasierako beldur haiek gainditu eta erabakia hartzen lagundu zidatelako.\nIrakasleek lortu dute sekula hurbil izango ez nituen gaiengatiko interesa nigan piztea; Mercedes Albinak eskainitako musika zoragarria izan da; erlijio handiak Luzio Uriarterekin, gozagarriak; Europar herritartasuna Ana Pérezekin... Profesional handiak dira, eskola atsegingarriak eta interesgarriak egiten dituztenak.\nSarrera eskaera, ekainaren 3tik 24ra\nKlaseak urritik maiatzera, 17:00etatik 20:30era


URTARRILEKO AGENDA | elinberri\n2022. urtarrilak 17 Zumaia\n“Zirkoa eta txontxongiloak” Erakusketa Corrado Masacci italiar eraikitzaile eta bildumagileak diseinatu eta sortu du.\nErakusketa honen bidez, egileak plazer estetikoa eta zirkuaren edertasuna irudikatu nahi izan ditu, irudimenerako espazio bat sorutz; zirkua delako benetako dibertimendua.\n· Zirkuaren eta zaldiaren jatorria\n· Pailazoak eta bere aurrekinak\n· Zirkuko hainbat pertsonai\n· Igelen zirkoa\nHilaren 20an “Emakumeak abstrakziogile” hitzaldia izango da, Ismael Manterolaren eskutik.\nIsmael Manterola arte adituak “Emakume abstrkaziogile” izeneko hitzaldia eskainiko du Bilboko Guggenheim museoan ikusgai dagoen izen bereko erakusketaren inguruan.\nEraskusketa honen helburua emakume artistek abstrakzioari egin dioten ekarpenaren historia idaztea izan da eta horretarako XX. mendea aztertu da ,1980ko hamarkada arte gutxigorabehera, XIX. Mendera sartu-irtenen bat egitearekin batera.\nEmakume artistak ikusezin bihurtu zituzten abstrakzioaren historian, nahiz eta ekarpen ukaezinak egin zituzten bai lengoaia haren jatorrian nahiz hastapenetan, bai ondorengo garapenean.\nKontu hauek eta gehiago “Emakume abstrkaziogile” hitzaldian jasoko ditu Ismaelek.\nBestalde eta helduen antzerkiari dagokionean urtarrilaren 28an Formol konpainiaren “Album” antzezlana eskainiko da Aita-Mari zineman.\nHona hemen lanaren nondik norakoak:\nSarrerak urtarrilaren 21etik aurrera Zumaiako Turismo Bulegoan:\n10: 00-14: 00 + 16: 00-18: 00\nPrezioa: 6 € (4 €Gazte Txartelarekin)\nEta 2021-2022 Ikastaroetan libre dauden plazak direla eta deialdi berria egin dugu interesa duenak izena eman dezan:


Etxeko piztien saila: 1. Txoria | Hitzen uberan\n← “Gogoratzen nauzuenetan” erakusketa eta errezitaldia Errenteria/Oreretan\n“Idoloak akatu genituenekoa” liburua Irakurrieran saioan →\nEtxeko piztien saila: 1. Txoria\nPosted on 2017-03-08 by Urt Zubiaurre Otamendi\nEZ GARA JENDE GAIZTOA. Ez gara munstroak, sadikoak edo krudelak, baina 5:45eko autobusa hartzen dugu egunero, eta horretan datza kontu guztiaren muina. Badakigu bizitzak eta gainerako langileek barre egiten diguzuela aurpegira, eta ez dagoela inor gu baino lehen autobusa hartu behar duenik.\nBadakigu ongi, zuok, garraioa 6:20an hartzen duzuenok, eguzkiaren lehen printzak ikusten dituzuela goizean goiztik; ez bada neguan, bai bederen udaberriko azken partetik aurrera. Badakigu ere nola kapaz zareten elkarren artean bi solas egiteko, nola batek aipatzen dion besteari bere suia planetako tiporik tontoena dela, eta bestea gai dela topiko horiek entzun eta zalantzan ipintzeko.\nHorrek guztiak xarma dezente ematen dio zuon bizitzari, eta ziur gaude, gaur guri bezala, txoririk sartu izan balitzaizue autobusean, erabat desberdina izango zela zuon jokabidea.\nHasieran irri egingo zenuten txoria autobus barruan ikustean. Txoria berez baita animalia alaia eta jolastia. Gero saiatuko zineten hura ateratzen, txoferrari ateak zabaltzeko eskatzen –eta txoferrak agian txiste bat egingo du, esanez hegaztia tiketa ordaindu gabe sartu zaiola tramankulura-, eta elkarri begiratu eta gero, ziur aski norbaitek, agian zuk zeuk, txikitan txoriren bat jaso eta eskuetan erabili zenuelako-edo, tentuz hartuko du eta kanpora aterako izaki aztoratua.\nIzan ere, modu horretan bukatu behar luke gaur goizeko kontakizunak. Agian lehen eguna du txoriak mizpira-arbolatik kanpo. Agian ez ditu mendi harritsuak ezagutzen oraindik, ezta etxeak, ibai handiak eta itsasoa ere.\nBaina ez da zuen autobusera sartu. Txoria, tamalez, gurean sartu da, eta ia bidaia osoa guri begira egon ostean –inork ez baitio deus esan gidariari-, bizpahiru saiakera egin ditu. Leihoarekin asmatu gabe, ordea. Azkenik, zokoratu egin zaigu erabat beldurtuta. Nik uste, gu beragana hurbiltzen hasi aurretik igarri duela nola amaituko zen guztia. Zuk ere agian igarriko duzu alarmarekin erratu eta aurreko autobusa hartzen baduzu. Edo lanera oso garaiz iristeko txirrinta sartzen bazaizu. Edo gutaz errukitzeko eta zure zortea dastatzeko gogorik baduzu inoiz. Itsutzen hasi baino lehen jabetuko zara egindako hankasartzeaz. Inork baino hobeto baitakigu zein den izaki libreari zor zaion harrera-klasea.\nITURBURUAK: Bi anai; Sugeak txoriari begiratzen dionean: Bernardo Atxaga.\nAbout Urt Zubiaurre Otamendi\nIzenik gabeko lurrak. Erein, 2016\nView all posts by Urt Zubiaurre Otamendi →


Augustin Zubikarai idazlea hil da - bizkaie.biz\nKulturea III. urtea // 67. zenbakia\nAugustin Zubikarai idazlea hil da\n Bizi garratza. Mendu zaharra. 1970. Antzerkia\n Kardala. 1976\n Aingira kumak. 1976\n Boga ta zixe. 1976. Antzerkia\n Bale denborak. 1978. Narrazinoa\n Esan eta esango. 1979. Narrazinoa\n Anton Guzurretxe. 1979. Narrazinoa\n Lainoak Mundaka’n. 1980\n Mun-daka. 1981. Narrazinoa\n Ira usaina. 1981. Narrazinoa\n Bizitzako urratsak. 1981. Narrazinoa\n Gure inguruak. 1982. Autoedizioa\n Makillen egunak. Guda baten kerizpe eta autsetan 1983. Narrazinoa\n Bizkaiko bidetan. 1984\n Itsastarrak. 1985. Narrazinoa\n Ondarru, kantu, otoi, orru. 1984\n Ondarroa baserri giroan. 1985\n Peru eta Mari, gureak, Gaubeka. 1986. Narrazinoa\n Lugo-ko ipuiñak. 1986. Kontakizunak\n Garratz eta gordin. 1986. Narrazinoa\n Itsastarrak. 1986\n Barre eta irri. 1988. Kontakizunak (elkarlanean)\n Balentin Berri-Otxoa; bizitza, eskutitzak, gorespenak. 1988. Biografia\n Berriatua. 1986. (Elkarlanean)\n Izpazter. 1987\n Treiñeru estropadak. 1987\n Amoroto eta Gizaburuaga. 1988\n Mendeja. 1988 (Elkarlanean)\n Etxebarria. 1989\n Ea, Natxitua, Bedarona. 1989\n Itxas aize. 1989\n Aulesti. 1990\n Ondarroa ikusgarri. 1990\n Zaldupeko txikiena. 1991. Narrazinoa\n Markina Xemein I eta II. 1991\n Munitibar. 1992\n Zeregiñak (agenda). 1992, 1993\nAugustin Zubikarai kazetari, idazle, itzultzaile eta hizkuntzalaria zan. Gaixorik, ohean emon ditu azken urte biak, eta garagarrilaren 12an hil zan Galdakaoko ospitalean, 89 urte eukazala. Pablo Neruda jaio zaneko 100. urteurrenaren egun berean.\nAugustin Zubikarai Bedialauneta Ondarroan jaio zan, 1914ko zemendiaren 3an. Lehenengo ikasketak Ondarroan egin ebazan, euskeraz, eta hamar urtegaz Saturraraneko ikastetxera joan zan; han lau urtez ikasi ostean, Gasteizen filosofia ikasi eban.\nGaztetatik euki eban idazteko zaletasuna, eta 1933an, Zornotzan, Jaungoiko-Zale eta Ekin-en lan egiteko prest egoan, baina gaixotu eta urte bi emon ebazan etxean. Gero, Euzko, Gudari, Euzkadi eta Argia aldizkarietan idazten hasi zan, besteak beste. Euzkadin argitaratu ebazan Aberriagaz bizi (1934), Illobearen indarra (1935), eta Itxas lapurrak (1936), serial forman. Itxas-ertzeko itsumutilla be orduan idatzi eban, baina lan hori galdu egin zan gero.\nGerrea hasi zanean, soldadu izateko gogoa erakutsi eban, baina Lauaxetak Euzkadin egunkariko zuzendariari laguntzeko aukeratu eban. 1937an, Eguna egunkaria sortu zan, Zubikarai erredaktore-buru zala. Bilbo jausi baino bost egun lehenagora arte plazaratu eben Eguna. Bi egun beranduago, Zubikaraik Enkarterrietara egin eban alde. Santoñan, Mieresen eta Escudon egon ostean, Laredora joan eta italiarrek preso hartu eben: konzentrazino-eremuak, lan behartuak, kartzela eta erbestea ezagutu ebazan orduan. Ziburun bizi izan zan denporaldi batez. Azkenean, etxeratzeko baimena lortuta, Kataluniatik sartu eta preso hartu eben: Figuereseko penalean sartu, eta Madrilera eta Gibraltarreko San Roque zigor batailoira eroan eben. Azkenean, 1940ean, askatasuna lortu eban.\n1941ean atzera Ondarroara joan zan Zubikarai, eta Mutrikun, kontserba fabrika baten, finantzak eroaten hasi zan. Hantxe segidu eban beharrean berrogei urtez. Halanda be, ez eutsan inoiz idazteari itxi.\nAntzerkia, poesia, narratibea, kazetaritzea eta itzulpengintzea landu ditu. Berrogei antzerki-lan inguru eta beste horrenbeste nobela eta ipuin idatzi ditu.\nEuskaltzaindiak 1961eko abuztuaren 25ean euskaltzain urgazle izentau eban, 1993ko bagilaren 25ean, barriz, ohorezko euskaltzain.\nZubikarairen inguruko informazino gehiago Literaturaren Zubitegian topauko dozue: http://www.armiarma.com/zubi/egileak/00098.htm\nAugustin Zubikarai. 'Bidegileak'. Eusko Jaurlaritzea


Irekia Eusko Jaurlaritza - Gobierno Vasco :: Etxepare Euskal Institutuak 10 urte bete ditu, munduan euskal kulturaren berri emateko tresna gisa sendotuta\nEtxepare Euskal Institutuak 10 urte bete ditu,…\n\nEtxepare Euskal Institutuak 10 urte bete ditu, munduan euskal kulturaren berri emateko tresna gisa sendotuta Iturria: Irekia\n\nzupiria_etxepare.jpg Iturria: Irekia\n\nzupiria_etxepare_1.jpg Iturria: Irekia\nEuskal kultura kanpoan ezagutarazteko ehunaka euskal leiho bultzatu eta milaka bira eta egitasmo babestu ditu Institutuak 10 urte hauetan\nAurrerantzean, eraldaketa digitala eta aldebiko kultur programen sendotzearen erronka du Institutuak\nAbenduan zehar komunikazio kanpaina egingo du, gure hizkuntza, kultura eta sorkuntza ezagutaraztearen garrantzia azpimarratuz\nDuela 10 urte, 2010eko urriaren 29an ireki zituen, ireki zituen ateak ofizialki Etxepare Euskal Institutuak, Eusko Jaurlaritzak sustatuta, eta hiru urte lehenago Eusko Legebiltzarrak aho batez onartutako erakundea sortu eta arautzeko legean jasotakoa gauzatuz.\nBernat Etxepare, euskaraz argitaratutako lehen liburuaren idazlearen izena daraman erakundearen helburua, bertako eta atzerriko eragileekin elkarlanean, euskara eta euskal kultura eta sorkuntza sustatu eta ezagutzera ematea nazioarte mailan, eta hauen bidez, beste herrialde eta kulturekin harreman iraunkorrak eraikitzea, elkarri balioa eman eta aukera berriak sortuko dituzten harremanak.\nHorretarako nazioarteko kultur trukaketak eta kalitatezko jarduera artistikoak sustatu, eta sortzaile, artista eta kultur eta sektoreetako profesionalen mugikortasuna bultzatzen ditu, baita euskal literaturaren itzulpengintza, eta euskara eta euskal kulturaren irakaskuntza ere. Eta nazioarteko eragileekin (unibertsitateak, kultur erakundeak, jaialdiak, arte zentroak, etab.) lankidetza iraunkorra sustatzen du eremu kultural zein akademikoan.\nBere kultur ekintzari dagokionez, Etxepare Euskal Institutua ehunaka euskal sortzaileren bidelagun izan da 10 urte hauetan. Sortu zenetik urtero, bataz beste, 60 euskal leiho sustatu ditu diziplina ezberdinetako nazioarteko jaialdi eta programazioetan, eta 200 bira eta nazioarteko egitasmo inguru babestu ditu. Halaber, 150 bat izan dira Institutuaren laguntzarekin beste hizkuntzetara itzuli diren euskal literaturako obrak.\nJarduera akademikoari dagokionez, une honetan urtero ia 4.000 pertsonek ikasten dute euskara munduan, Etxepare Euskal Institutuaren bi irakaskuntza sareetako eskaintzari esker. Batetik, mundu osoko 80tik gora Euskal Etxetan, Euskara Munduan programaren baitan; bestetik, Europa, Amerika eta Asiako 35 unibertsitatetan, non euskara hizkuntzarekin batera euskal kultura ere irakasten duten. Halaber, Institutuak euskal ikasketak jorratzen dituzten 9 katedra zabaldu ditu nazioarteko unibertsitate entzutetsutan, urtero eskaintza akademiko anitza eta espezializatua eskaintzen dutenak.\nBestalde, Etxepare Euskal Institutua europar kooperazioan sakontzeko eragile dinamiko bezala finkatu da EUNIC (European Union National Institutes for Culture) sareko Bruselako klusterreko kide elkartu delarik, eta Europar Batasunak babesten dituen hainbat proiektutan esku hartuz. Eta esparru horretan, hizkuntza eta kultura guztiek, hegemonikoek bezainbeste minorizatuek, munduari egiten dioten ekarpena parekoa eta ordezkaezina dela aldarrikatzen du Etxeparek, beste hizkuntzen institutuekin buruz-buru lan egiten.\nEra berean, Institutua nazioarteko harremanak garatzeko tresna bezala ere egonkortu da. Herrialde zehatz batekin joan-etorriko kultur egitasmo estrategikoak sortzeari ekin dio, bi herrialdeetako artisten eta kultur eragileen artean zubiak eraikitzeko eta euren arteko elkarrizketa nahiz elkartruke iraunkorrak akuilatzeko asmoz. 2019an burutu zen lehena, Eskozian, eta 2021ean Quebec izango da jomuga. Eta etorkizunari begira, aldebiko egitasmo hauek sendotzea du erronketako bat.\nHorrekin batera, besteak beste eraldaketa digitalaren erronkari aurre egin eta berrikuntza digitalak eskaintzen dituen aukerak ere garatu beharko ditu Etxepare Euskal Institutuak, bereziki euskararen irakaskuntzan eta euskal kultura eta sorkuntza nazioartean ezagutarazteko estrategietan.\nUrteurrena ospatzeko kanpaina\n10. urteurrena dela eta, gaur arratsaldean erakunde-ekitaldia antolatu du Etxepare Euskal Institutuak, Donostiako Tabakalerako Prisman, streaming bidez ikusgai izan dena. Covid-19aren aurkako segurtasun-neurriak direla eta, ekitaldian aurrez aurre bildu ahal izan den taldea mugatua izan da: Institutuko lankideak eta egungo zuzendaritza organoetako ordezkariak elkartu dira bertan, euskal kultura, unibertsitateak eta erakunde publikoak ordezkatuz. Bertan izan dira, besteak beste, Aizpea Goenaga, Institutuko zuzendari ohia eta Bingen Zupiria, Eusko Jaurlaritzako Kultura eta Hizkuntza Politikako sailburua.\nEkitaldian Irene Larraza zuzendariak erakundearen ibilbidea ekarri du gogora, baina batez ere 10 urteotan euskara eta euskal kultura nazioartean zabaldu duten horiei eman nahi izan die hitza. Hala, 11 sortzaile, itzultzaile eta irakasleren kontakizunak izan dira entzungai, munduan bete dituzten 11 aulkiren bidez irudikatuta eta Sra. Polaroiskak zuzendutako zuzeneko ekitaldi performatibo batez lagunduta. Hauenak izan dira jasotako gogoetak: Japoniako Sho Hagio eta Hiromi Yoshida itzultzaile eta euskara irakasleak, eta Argentinako Gabriela Mendia euskara irakaslea, Bernardo Atxaga, Karmele Jaio eta Miren Agur Meabe idazleak, Isaac Xubin itzultzaile galiziarra, Kukai Dantzako Jon Maya, Itziar Lazkano aktorea, Oreka TX taldeko Igor Otxoa, Maider Lopez artista eta Oskar Alegria zinemagilea.\nGainera, 11 testigantza horiekin, eta “Kultura gureagoa da partekatzen dugunean” lelopean, kanpaina bat burutuko du Etxepare Euskal Institutuak abenduan, gure hizkuntza, kultura eta sorkuntza partekatzearen eta ezagutaraztearen garrantzia azpimarratzeko asmoz. Datozen bi asteetan sare sozialetan eta zenbait hedabidetan ikusi ahal izango da kanpaina hori eta www.etxepare.eus/10urte webgunean lagun horien bizipenak eta kontakizunak entzun daitezke.\nEra berean, Etxepare Euskal Institutuaren egoitzaren aurrean (Tabakalerako 3. solairuan) munduko hainbat tokitan euskara, euskal kultura eta sorkuntzaz gozatzeko aukera eskaini duten 11 aulki horiek (antzoki, zinema, erakustareto, jaialdi, edota unibertsitateetakoak) instalazio batean ikusgai izango dira. Eserleku horietako bakoitzaren QR kodearen bitartez, kanpainako 11 protagonisten bizipen, hausnarketak entzuteko aukera ere emango da.\nIrene Larraza, Etxepare Euskal Institutuko zuzendaria: “Etxepare Euskal Institutua euskararen eta euskal kulturaren erreferentzia sendo bat bilakatu da barruan zein kanpoan. Etxean, gure sortzaile eta eragileei euskal kulturgintza kanpoan erakusteko laguntza eta elkarlana eskaintzen diegulako. Kanpoan, batetik, euskararen eta euskal ikasketen irakaskuntza bermatzen dugulako, munduko unibertsitateetan zein Euskal Etxeetan; bestetik, nazioarteko eragile eta kulturguneekin batera sare egonkorrak sortu ditugulako, kanpotik euskal kulturari eta sorkuntzari so egiteko leihoak zabalduz eta elikatuz. Eta gainera, Europako beste hizkuntzen Institutuekin buruz-buru lan egiten ari garelako eta herrien arteko harremanak kulturaren bitartez ere eraiki daitezkeela erakusten ari garelako. Ez dago ezer unibertsalik partikularretik ez datorrena, eta euskal kulturak munduari egiten dion ekarpena, besteen maila berekoa izateaz gain, ordezkaezina da. Etxepare Euskal Institutuak euskal kulturaren protagonisten ahotsa ozen entzun dadin egiten du lan, aintzat har gaitzaten. Ezinezkoa delako ezagutzen ez den hori maitatzea.”\nBingen Zupiria, Eusko Jaurlaritzako Kultura eta Hizkuntza Politikako sailburua eta Etxepare Euskal Institutuaren Zuzendaritza Kontseiluko lehendakaria: “Agintaldi honetako gobernu programan, euskal kultura eta euskara nazioartean ezagutzera eman eta zabaltzeko egitasmoak aipatzerakoan, beste eskualde estrategiko batzuekin harremanak sendotu beharra, diplomazia kulturala sustatzearen garrantzia, euskal artistei nazioarteko programazioetan eta jaialdietan parte hartzeko aukera ematea eta kulturaren sorkuntzan Europan erreferentziazko lurraldea izatea aipatzen ditugu, besteak bestea. Egitasmo horiek guztiak ez genituzke gaur helburutzat jarriko, Etxepare Institutuaren hamar urteotako ekarpenik gabe. Hori da hamargarren urteurren honetan aitortu, eskertu eta txalotu nahi dizueguna, hamar urteotako ibilbidean hamaika istorio sortzen lagundu duzuen guztiei.”\nintervencion_zupiria_etxepa... behera kargatu (7 MB)\nzupiria_etxepare_10_urte_eu... behera kargatu (600 KB)\nzupiria_zuzeneko_ekitaldiak... behera kargatu (800 KB)\nzupiria_etxepare_10_urte_eu... 50 MB\nzupiria_zuzeneko_ekitaldiak... 80 MB\nrecursos_zupiria_etxepare_e... 50 MB\nzupiria_etxepare.jpg 200 KB (jpg)\nzupiria_etxepare_1.jpg 200 KB (jpg)\nLehendakaria Etxepare Institutuaren Patronatuaren bileraren buru izan da


Idazleak - Kepa Altonaga Sustatxa - Hemeroteka - Folin markesa: marraskiloak eta euskaldunak uharte galduan\nKepa Altonaga Sustatxa > Hemeroteka\n1999-10 Folin markesa: marraskiloak eta euskaldunak uharte galduan | Ricardo Gomez\nLiburu zinez originala da Kepa Altonaga irakasleak eskuartean utzi diguna. Zientzia-dibulgazio lan honetan hainbat arlo ederki bildu eta uztartu ditu (biologia, geografia, antropologia, literatura, geologia, historia eta beste), irakurgai mamitsu bezain gozagarria gertatzen delarik; egun hain estimu handia duen diziplinartekotasunean murgiltzen da, beraz, maisuki murgildu ere. Altonagaren abiapuntua Folin markesa, XIX. mende hondarreko malakologo —hots, marraskiloen ikertzaile— frantsesaren hipotesi bat da, alegia, markesak Baiona inguruan bildutako lau marraskilo-espezie ez ziren Europan arruntak eta, areago dena, Ameriketako espezie batzuen antz handia zuten. Folin-en azalpena berehala dator: marraskilook jatorri komuna zuten, behiala Amerika eta Europa lotu zituen Atlantida galdua; horrelaxe heldu ziren Euskal Herrira.\nLehen kapituluan (”Folin aitzakia”, 15-64. or.) Altonagak Folin markesaren bizitzaz eta lanez dihardu, Euskal Herriko egonaldian eta bertan burutu zituen ikerketetan arreta berezia ipiniz. Aldi berean, XIX. mendeko naturzientzien aurrerapen batzuk agertzen dizkigu, hala nola Darwin-en eboluzionismoak plazaratu zituen kezka eta ikergai berriak, hurrengo hamarkadetan kreazionista, lamarcktar eta enparatuekin lehia biziak sortaraziko zituztenak. Folin-i, Darwin-en eta Lamarck-en zantzuak agertzen baditu ere, funtsean Agassiz-en kreazionismoaren jarraitzaile deritzo Altonagak.\nBigarren kapituluak (”Alegiazko irla”, 65-105) Atlantidaren mitoa aurkezten du. Platonen aurreneko aipamenetik abiatu eta azken aurkikuntza geologikoetaraino, Altonagak Atlantidaren inguruko hipotesiak, proposaturiko kokapenak, “gizateriarengan sortu duen faszinazioa” (77. or.), garaiko teoria zientifikoetan lortu zuen lekua eta funtzioa —eboluzionismoaren ondoriotzat hartu zen zubi interkontinentalen beharra, Lemuria esaterako— eta egindako kritikak maisuki eskaintzen dizkigu.\nHirugarren kapitulua (”Marraskiloen atzetik”, 107-142) teknikoena da, marraskiloen sailkapen arazoei eskainia baitago. Nolanahi ere den, ez dira falta biodibertsitateak pairatu mehatxuaren gaztigua eta, hortaz, espezie guzti-guztien sailkapenari zor zaion arreta handia. Altonagak ederki azaltzen digu, marraskiloei buruzko xehetasunen artean, nola erabili ziren molusku hauek artean lurzubiei buruzko hipotesiak bermatzeko, Atlantida eta Lemuriaren alboan Gibraltarreko itsasartea “irekiberritzat” zuena, kasu. Ildo horretatik, hemen aurkezten zaizkigu, zehatz-mehatz aurkeztu ere, Folin-ek aurkitutako lau espezie exotikoak eta euren gaurko egoera. Ororen buru, markesaren ondorio guretzat xelebrea orduko iharduera zientifikoaren barnean zeharo ulergarri eta sinesgarri bilakatzen zaigu.\nLaugarren kapitulua (”Zer gara gu, nor gara gu”, 143-192) artean azaldutako puzzlea osatzera dator. Azken pieza “euskaldunak ” dira; Altonagak erakutsi gogo du Folin-ek Atlantida euskaldunei atxikitzeak haren hipotesia ahuldu barik sendotu eta argitu egin zezakeela. Markesaren iturri bibliografiko aipatugabeak miatzeko asmoz, Altonagak euskaldunen jatorriari buruz ordurarte plazaratutako teorien atzeranzko bidaia batean murgiltzen gaitu, “konexioren baten bila” (149). Ikus dezagun lasaixe Altonagaren ibilbidea: Abartiagarengandik Arana Goirirengana eta abandotarrarengandik Xahorengana joanez, azken honengan aurkitzen du hipotesiaren lehen abiapuntua. Folin-ek Xahoren lanak irakurtzeko aukera izan bazuen ere, Altonagak hiru konexio hurbilago proposatzen dizkigu —Folin-ek zuzenean ezagutu zituen Vinson, Webster eta Abbadia— bai eta dudazkoago bat, Élisée Reclus geografilari anarkistaren artikulu bat, hain zuzen. Hala ere, Folinek Garat-en Origines des basques (1869) irakurri eta kritikatu baitzuen, Altonagak —liburuaren egilea Garat senadorea ez beste bat izan zela ohartarazi ondoren— haritik tira egiten du berriz ere eta Iharce de Bidassouet, Darrigol, Baudrimont eta Astarloaren ideietan barrena (euskara munduko lehen hizkuntza) abiatzen da. Ondoren, gaurko “lunatikoen koadrilan” Atlantida eta euskaldunak lotzen dituen iritzi franko aurkitzen ditu eta, jatorriak jatorri, euskal apologigileen tubalismotik Humboldt eta Schuchardt-en eusko-iberismora doan bide ezaguna birpasatzen du, bidenabar XIX. mende hondarreko euskalaritzaren giroaren berri emanez. Kapitulua amaitzen da orduko antropologiak gizakiaren jatorriari buruz uste zuena azalduz, Aranzadiren eta Barandiaranen Cro-Magnon txistularia bere testuinguruan kokatzeko asmoz. Liburua bibliografia zabalak eta izen eta gaien aurkibideak ixten dute.\nIstorio erakargarri bezain korapilatsua benetan marraskiloak, Atlantida eta euskaldunak biltzen dituen hau. Guztiarekin ere, Altonagaren kontakizunaren haria oso ongi jarraitzen da, teknikzismoak gorabehera. Horretarako lagungarri apartak suertatzen dira kapitulu bakoitzaren hasieran eskaintzen dizkigun laburpen-iragarpenak; eta irakurlearen motorrerako erregai bikainak, orobat, han-hemen ttanttaka gaurko literaturari —zientifiko zein fantastikoari— egiten dizkion bisitaldi arinak.\nAltonagak ahalegin handia egin du euskaraz landugabeko zientzia-dibulgazioaren genero honetarako idazkera egokia bilatzen eta hein handian lortu ere du. Hiztegi ikaragarri aberatsa darabil, estiloa arina eta irakurgarria. Halaz guztiz, zenbaitetan kolokialegia deritzot. Zientzia-dibulgazioak, ene ustez, hizkuntzaren maila jasoa gorde behar du, nahiz eta hitz tekniko bortitz, formula zail eta gainerako berezitasunez arindu, jakina. Hortaz, norberaren gustuen arabera neurtzeko da, agian, -(e)neko, -(e)laren eta -(e)laz egituren edo inkluditu eta plasmatu bezalako mailegu gordinen erabilera gehiegizkoa. Baina ze, leidu, txirene (passim), txutxu (74), koiuko (85), justu kontrako (112), txiripa (156), gatxa (159), aputxurratu (162), parraplada (167) edo flashatuta (168) bezalakoak erabat lekuz kanpo begitantzen zaizkit. Bestetan, nago Altonagak apustu ageria egin duela euskara baturako Euskaltzaindiak hartu dituen zenbait erabakiren kontra, ez atzokoak gero: ba baiezkoa bereiz idatzi, batzu, eritzi, etab., horietako zenbait Leioako zientzi irakasle batzuen aspaldiko lehiak direla: kontsonante aurreko x (textu, exploratu, explikatu,…) edo projektu, adibidez. Ezin dut aipatzeke utzi liburuaren hornidura grafikoa: liburuan zehar argazki ugari —non protagonismoa partez zientzilariek, partez euskalariek, partez moluskuek hartzen duten—, beti egoki kokatuak eta oin zehatzez apainduak sakabanatzen dira, irakurketa are interesgarriago eta arinagoa gertaraziz. Ene aburuz, argitalpenaren akats bakarra hautatu paper diztiratsua da, bertan oharrak hartzea eta liburua argi artifizialez irakurtzea ia ezinezko egiten duena.\nEne ikuspuntutik, filologilari baten ikuspuntutik alegia, zilegi da pentsatzea Altonagaren liburu osoa lan filologiko baitezpadako bat besterik ez dela, ez gehiago ez gutxiago. Izan ere, berrehun bat orrialde eskaini ditu Folin-en hitz batzuen esanahia (62. orrialdearen hasierako pasartekoak) azaltzeko eta gaurko irakurleari ulertarazteko, bertan agertzen diren kontzeptuak eta ideiak argituz eta idatzi ziren garaiko testuinguruan kokatuz. Ez al da hori filologiaren eginkizuna? Ildo honetatik, esanguratsua deritzot ematen duen ozeanografiaren definizioari: “izatez ozeanografia ez da horrenbeste benetako zientzia bat, baizik eta ozeanoaren ulerkerarako bestelako zientzien aplikazioa” (22). “Ozeanoa” kendu eta “testuak” ezarri, voilà filologiaren definizio ezin zehatzagoa! Baina oroz gainetik liburua desafio ausarta bezain ongi burutua da. Gurean hain agorra izaten den saiakera generoari —are agorrago den zientzia-dibulgazioarenari— adorez ekin dio Altonagak eta emaitza gogobetegarria utzi digu Folin markesaren inguruko “historia eta istorio ehundu” (11) hauetan. Jarraipena izango al dute!\nAmerika, Suedia, Arktiar Ozeanoa, Britaniar uharteak, Palestina eta Ipar Afrika. […] Hego Afrika, Nigeria, Australia, Frantzia, Sardinia, Sudan, Malta, Ekialdeko Prusia, Siberia, Groenlandia, Kaukasoa, Herbehereak, Belgika, Krimea, Irak, Iran, Brasil, Bahamak zein Ozeano Indiko eta Pazifikoan. Hauei Kartago, Tartesos eta Kreta minostarra erantsi behar zaizkie. (76. or.)


Ikastolen aldeko jaiak ingelesez ere badakiela erakutsi du Andoainen - GARA\nIkastolen aldeko jaiak ingelesez ere badakiela erakutsi du Andoainen\nAstea gutxitan bezala hasteko aukera izan zuten atzo Andoaingo Aita Larramendi ikastolako ikasleek. Aurtengo Kilometroen prestaketa lanetan hasita daude dagoeneko, eta atzo, Lagun Aro Gipuzkoa Basket taldeko Emmanouel Papamakarios, Jimmy Baron eta Andy Ogideren bisita izan zutenez, ingelesa praktikan jarri eta galdera sorta ederra egin zieten jokalariei.\nUrte berezia izango da aurtengoa Andoaingo Aita Larramendi ikastolako ikasle, irakasle eta gurasoentzat. Pasa den urriaren 2an Azpeitiko Ikasberri ikastolaren eskutik Gipuzkoako ikastolen jai nagusia antolatzeko lekukoa jaso zutenetik, erlojupeko lasterketa bat hasi zuten.\nPrestaketa horien harira, atzo\nLagun Aro Gipuzkoa Basket taldeak eta Kilometroak Kultur Elkarteak azken urteotan sinatutako lankidetza-hitzarmena berritu zuten. Horren arabera, besteak beste, urriaren 7ko jai erraldoiaren aurretik, Kilometroen aldeko saskibaloi partidu bat jokatuko dute.\nHala jasotzen du atzo Arantza Manterola Kilometroak Kultur Elkarteko lehendakariak eta Gorka Ramoneda Lagun Aro Gipuzkoa Basket taldearen lehendakariak sinatu zuten hitzarmenak. Era berean, hitzarmen horrekin lotuta dago, Kilometroak jaiak klubaren eta saskibaloiaren sustapenerako bere gain hartzen duen konpromisoa.\nSinaduren atzetik iritsi ziren urduritasun eta barre algarak ikastolako DBH-3 eta DBH-4ko 70 bat ikasleren artera. Lagun Aro Gipuzkoa Basketeko jokalariekin egoteko zorionekoak beraiek izan baziren ere, beste ikasturteetakoek ez zuten aukera galdu nahi izan, eta leihoetan pilatuta, jokalariak gertutik ikusteko modua izan zuten.\nJimmy Baron, Emmanouel Papamakarios eta Andy Ogide jokalariak primeran portatu ziren, egun batez kazetari bihurtu ziren gazteen gogoeta eta galderei erantzuten. Ikasleek aurretik fin-fin prestatutako galderak bota zizkieten, beldurrik gabe, irakaslea adi-adi zutela. Gazteen galderei esker jakin dugu Baron jokalari estatubatuarra, zehazki Rhode Island Estatuko East Greenwich herrikoa dena, Euskal Herrian oso gustura dagoela, argazkiak ateratzeko paisaia paregabeak daudela hemen, eta itsasoa eta mendia parez pare egotea asko baloratzen duela. Kazetari gazteei ez zitzaien oharkabean pasatu Baronek berak asteburuan taldeari azken momentuan emandako garaipena. Bere ahotik atera ziren, gainera, galdera asko eta askoren erantzunak.\nPapamakarios greziarrak Donostia bizitzeko hiri perfektua dela azaldu zuen, eta saskibaloi jokalari profesionala izateko, altuera baino gogor lan egitea garrantzitsuagoa dela jakinarazi zien gazteei. Estatubatuarrak esandakoaz jabetzea baino greziarrari ulertzea aise errazagoa zela konturatuko ziren ikasleak.\nEta noski derrigorrezko galdera ere zen falta izan, eta algarak sortu ziren Ogidek oinetakoan 52 zenbakia ibiltzen duela jakitean. Harridura aurpegiak aurretik zetozen, hala ere, ikastolako jolastokian eskuak neurtzen jardun zutenetik.\nOrdurako eguneko helburuetako bi beteta zeuden: batetik, gazteei kirolarekiko zaletasuna igortzea lortu zuten; eta aldi berean, bestetik, Ikastolen Elkarteak bultzatutako Eleanitz English egitasmoaren harira, solasaldi osoa ingeles hutsean egitea.\nAita Larramendi ikastolako ikasleek zorioneko jarraitzen dute gaur ere. Bastero kulturgunera joatekotan baitira Abel Barriola pilotaria, Kattalin Olasagasti eskubaloi jokalaria, Naroa Agirre pertika jauzilaria, eta Eñaut Zubikarai, Dani Estrada eta Joseba Llorente Realeko jokalariak. Aurrerantzean ere ezusteak eta lana partekatzen jarraituko dute urriaren 7ko helmugara heldu bitartean.


EAJ-PNVren EBBren adierazpenak ELA-STV-k Kutxabank-en etorkizunaz esandako gezurren aurrean\nAtzokoan ELA-STV sindikatuko buruek Kutxabank-en etorkizunaz esandako gezur larrien aurrean, EAJ-PNVren Euzkadi Buru Batzarrak zera adierazi nahi du:\n06 Maiatza | Berria\n-Gezurtia da egia esaten ez duena, eta atzokoan ELAko buruek ez zuten egia esan. Ezin da geldiarazi oraindik hasi ez dena, gertatu ez dena geldiarazterik ez dagoen modu berean, Kutxabank-en ustezko pribatizazio horrekin gertatzen den moduan. EBBk irmotasun osoz gaitzesten ditu, beraz, atzo ELA-STV sindikatuak egindako salaketak.\n-Kutxabank bere ezarleen agindupean dago, bere bezero eta erakunde sortzaileen mende dago. ELAk, beraz, ez dagokion egitekoa bereganatu du; ez du ordezkaritza ez Kutxabank-en ezta erakundeetan ere. Kutxabank-ez hitz egin aurretik, komenigarria litzateke ELA-STVk berak erakundearekin duen egiazko harremana argitzea; bezeroa ote den, ezarlea ote den, edo, esate baterako, bere erresistentzia kutxak Kutxabank-en gordetzen ote diren.\n-ELA-STV manipulazio demagogikorik zatarrean erori da, eta bere asmoa euskal gizartea beldurraraztea baino ez da, euskal gizartea orokorrean, eta bereziki Kutxabank-eko bezero eta ezarleak. Arduragabekeria da, beraz, Herri honetan lidergo soziala bilatzen duen erakundearen aldetik. Edozein kasutan, salaketak hain dira arrazoigabeak, ezen berez deskalifikatzen baitira.\n-Beste behin ere, ELA-STVk bat egin du ezker abertzalearen estrategiarekin. Elkarrekin abiatu dira Kutxabank ahultzeko estrategian, interes partikular eta politikoek gidatuta. Estrategia honek ez du onurarik ekarriko, eta bai kaltea, sindikatu horrek defendatzen eta ordezkatzen omen duen gizartearentzat.\n-Hiru euskal kutxak iraganean eta Kutxabank orain aldian, esku onetan egon dira, daude eta egongo dira, ondo kudeatuta. Baieztapen horren erakuslerik argiena da bizirik dirautela eta erabat autonomo jarraitzen dutela, Espainiako erakunderik gehienak ez bezala. Azken hauek zati handi batean desagertu egin dira, interbenituak izan dira edo banku handiagoek hartu dituzte, Nafarroako Aurrezki Kutxarekin gertatu zen bezala. Ondorioz, EBBk begirunea eskatzen eta exijitzen du euskal kutxetako zuzendari talde eta langileentzat, egunez egun, urte luzeetan bezeroen konfiantza irabazten jakin dutelako, eta gure aurrezki kutxak Espainiar Estatuko finantza sistemaren kaudimen mailarik gorenean jarri dituztelako.\n-EAJk hautestontzietan eman zaion erantzukizun instituzionalaz baliatuta, euskal gizarteari bermatzen dio Kutxabank-ek euskal finantza erakundea izaten jarraituko duela, gaurko aurrezki kutxek banku fundazio bilakatuta kudeatuta; Kutxabank-en egitasmoak Gizarte Ekintza garatzen eta sustatzen jarraituko duela, giza garapenera eta gure Herriaren garapen jasangarrira bideratuta; eta bere presentzia eta parte hartzea mantenduko duela, Euskadiko ehun sare ekonomiko eta industrialaren baitan.


2019/10/06 sustatu.com -- Albiste originala ikusi\nEuskararen arnasguneei buruzko Hedatu hezkuntza proiektua berritu du UEMAk, Intranet batekin hornitua, eta ikasturte berriarekin batera UEMAko kide diren herrietako eskoletan hasi dira teknikariak unitate didaktikoak aurkezten. Haur hezkuntzarako, lehen hezkuntzarako, eta DBHrako egitekoak aurreikusten dira programan (eta gurasoentzat ere bai, kasu batzuetan).\nIkasleen pertzepzio soziolinguistikoan eragitea. Euren hizkuntza praktikak eta herriko inguruko egoeraren inguruan hausnarketa bultzatzea.\nUdalerri euskaldunek euskararen normalizazioan duten funtzio garrantzitsua azpimarratu eta zeregin horretan hezkuntza komunitatea protagonista dela ikusaraztea.\nIkasleak euskal hiztun moduan kontzientzia eta ardura hartzeea.\nParte-hartzaileentzako intranet bat prestatu du UEMAk uema.eus/hezkuntza helbidean. Eskolek eta irakasleek soilik dute webgune berrirako sarbidea, pasahitzarekin. Behin webgunera sartuta, ikasmaila hautatu dezakete, eta maila bakoitzari dagozkion unitate didaktikoak izango dituzte eskura.\nUnitate didaktiko bakoitzak ikaslearen fitxa, irakaslearen fitxa eta dagokion material osagarria du: bideoak, aurkezpenak, ariketetarako fitxak eta testuak. Hemen eredu bat ikusgai: DBH3ko 2. unitate didaktikoa, irakasleentzat, PDFan. Era berean gai zehatzen inguruko dozena bat bideo ere prestatu dituzte, hainbat pertsonaia ezaguni egindako elkarrizketekin.\nInformazio gehiago albiste honetan.\nIt has been great to read this article it was quiet to be nice you every\ndetail about the topic Thanks for sharing this article with us.  If you\nwant escort service then visit here -


Erakusten 161 - 200 emaitzak -- 406 bilaketa honetara '' Joan edukira\nErakusten 161 - 200 emaitzak -- 406 bilaketa honetara '', Bilaketaren denbora: 0,05s\nBiologia eta geologia: DBH 3\nBiologia eta geologia: DBH 1\nGeografia eta Historia: DBH 1\nGeografia eta Historia: DBH 1 - Gida didaktikoa\nMatematika. Lehen Hezkuntza 2 : matematikaren abentura. Ikaslearen materiala\nMatematika. Lehen Hezkuntza 4 : matematikaren abentura. Ikaslearen materiala\nEuskara : Lehen Hezkuntza 5 : lan-koadernoa\nMatematika. Lehen Hezkuntza 4 : 1., 2. eta 3. lan koadernoa\nMatematika. Lehen Hezkuntza 3 : 1., 2. eta 3. lan koadernoa\nMatematika. Lehen Hezkuntza 2 : 1., 2. eta 3. lan koadernoa\nNatura Zientziak. Lehen Hezkuntza 2\nEkonomia : Batxilergoa 1\nMatematika. 1 LMH\nLan-koadernoa matematika : [Hirugarren hiruhilekoa. Lehen Hezkuntza 1]\nLan-koadernoa matematika : [Bigarren hiruhilekoa. Lehen Hezkuntza 1]\nLan-koadernoa matematika : [Lehen hiruhilekoa. Lehen Hezkuntza 1]


Eskerrik asko neskak, galtzeari irabaztearen duintasuna emateagatik. Noticias de Gipuzkoa\nEsti Elduaien Azpeitiko Kirol zinegotzia - 2016(e)ko apirilaren 1a, ostirala - 06:13etan eguneratua\nSailkapenean azkenak izan dira;ez dute mailari eustea lortu eta bi partida bakarrik irabazi dituzte. Gaur egun kirol emaitzak neurtzeko erabiltzen diren neurgailu hotz eta zorrotzak kontuan hartuta, porrotaren argazki garbi lirateke askorentzat. Baina zer diren gauzak, miresmenaren isla bihurtu dira gurean, begiratu eta ispiluaren beste aldean ikusi nahi dugunaren eredu.\nEskerrikasko, Iraurgi Saskibaloi taldeko neskak, irabaztea markagailuan aurretik jartzea baino askoz gehiago dela erakusteagatik: handien erreinuan txiki izanagatik, indartsuenen pare borrokatuta zarete, azken segundora arte amorerik eman gabe, eta horrekin galtzearen iluntasuna garaipenaren loria bezain distiratsu bihurtu duzue. Eta hori bereziki da eskertzekoa kirolaren berezko balioak ezkutuka dabiltzan garai hauetan.\nEskerrak bai, emakumezkoen kirolak gizonezkoena bezain ikusgarria dela erakusteagatik: kiroldegiko harmailak goraino bete dituzue, astea joan astea etorri, ume, gazte, heldu zein adineko erakarrita, eta guztiek ikusi dute zuekin ere gozatu daitekeela ikuskizunaz. Eta horrekin herriko nesken erreferente bihurtu zarete, kirolean segizioa eta ispilua badutela erakutsita. Bigarren bazterrean dagoen emakumezkoen kirola lehen planora ekartzea ia ezinezkoa izan arren, hori ere lortu duzue.\nEta eskerrak, bai, Azpeitia eta azpeitiarron izena eta izana umiltasunez, baina harro, zabaldu eta erakusteagatik. Maila gorenean arituta, maila gorenera zabaldu duzue gure herria ere, eta horri esker, gehiago eta hobeto ezagutuko gaituzte, balio egokiei lotuta.\nHistoria egin duzue, mailarik gorenean jokatu eta lehiatzeagatik;eta historia, markagailuaren loria hotzaz haratago, galtzeari irabaztearen duintasuna emateagatik. Hori da zuen garaikurra, hori, zuen txapela, guk guztiok ondo enmarkatuta gordeko duguna.


barren.eus - Debabarrena suspertzeko ponentzian parte hartu du Debemenek Eusko Jaurlaritzan\nArgitaratua: 2022-03-03 11:13\nDebemenek landa guneko biztanleen bizi kalitatea hobetzeko beharrak nabarmendu zituen, besteak beste, Debabarrena suspertzeko ponentzian, Eusko Jaurlaritzan.\nDebabarrena suspertzeko ponentzia aurkezten ari dira Eusko Legebiltzarrean eta Debemen Debabarreneko Landa Garapen elkartearen txanda izan zen otsailaren 25ean. Elkartea aurkezteaz gain, Debabarreneko landa eremuaren deskribapena eta nekazaritza aktibitatearen egoeraren berri eman zuten, baita landa guneko biztanleen bizi kalitatea hobetzeko beharrak nabarmendu eta oinarrizko azpiegiturak aipatu ere: landa bideen egoera hobetzeko beharra; ur edangarri sarearen eta saneamendu sistemaren hedapenik eza; garraio publikoaren zerbitzu falta hiriguneko zerbitzuetara iristeko; eta banda zabalaren hedapen geldoa.\nAktibitate ekonomikoaren arloan nekazaritzan, profesional kopuru baxua dagoela adierazi zuten eta dibertsifikazioa turismo jardueratik etorri dela gehienbat, bizikidetza arazoak gehituz. Beraz, interes guztiak uztartu beharra ikusi dute.\nNekazaritza aktibitate berri bat jarri nahi dutenek lurra eskuratzeko zailtasunak dituztela ere esan zuten. Baserritik bizi ez diren baso lurjabeak hazkunde azkarreko zuhaitzak landatzeko duten joera ere izan zen hizketagai, horrek nekazaritzarako lur erabilgarriaren okupazioa, biodibertsitate eta zerbitzu ekosistemikoaren galera eta paisaiaren aldaketa eragiten dituela esanez.\nDebemenek horren harira eskatu zuen eskualdea suspertzeko eta landa eremu bizi bat izateko, behar horiek kontuan izatea, “landa eremuak ematen dituen onurak ez dira bakarrik bertan bizi direnentzako, gizarte osoarentzako ezinbestekoak dira”.\nLurralde-orekako prozesuak abian jartzeko premia dagoela azpimarratu du Debegesak Debabarrena berroneratzeko ponentzian (2022-01-28)\nAne Beitia eta Iñaki Arregi Elgoibarko eta Mendaroko alkateek eskualdea biziberritzeko ponentzian hartu dute parte (2022-01-20)\nLegebiltzarrak aho batez onartu du Debabarrena suspertzea helburu duen ponentzia eratzea (2021-10-08)\nDebabarrena eskualdea ekonomikoki suspertzeko ponentzia bultzatu dute EAJk eta PSE-EEk Legebiltzarrean (2021-07-20)


Larrabetzuko Enekok jatetxeak Michelin izar bat jaso du - Restaurante Eneko\nAstelehenak eta Astearteak:\nOstiralak eta Larunbatak:\n20:30tik 21:30ra arte\nNKO Bilbao Jatetxea\n(+34) 94 455 88 66 info@eneko.restaurant\nLarrabetzuko Enekok jatetxeak Michelin izar bat jaso du\nEneko Atxa sukaldari bizkaitarrak lau izar lortu ditu Larrabetzun dituen bi jatetxeei esker\nENEKO jatetxe berriak Michelin izar bat jaso du, hala jakinarazi dute Tenerifen, Espainia eta Portugal 2018 Michelin gidako aurkezpen galan.\n2017ko udaberrian zabaldu ditu bere ateak eta euskal sukaldaritza tradizionala abiapuntutzat hartuta, jatetxe eroso eta modernoa sortu du Eneko Atxak, giro lasai eta atseginekoa.\nHorrez gain, sukaldea begi bistan du eta bezeroek euren platerak nola sukaldatzen dituzten ikus dezakete mahaitik.\nJatorria berreskuratu nahi izan du Eneko Atxak ENEKO-n eskaintzen diren platerekin, baina orain arte ikasitako guztia aplikatuz. Jatorrira bueltatzeko ideiarekin, beraz, sukaldariak Sutan hitzarekin definitu du ENEKO jatetxean eskaintzen den menua. Bisitariaren aurrean sukaldatzeko pentsatuta daude platerak.\nEuskal tradizioaz, kulturaz eta lurraldeaz mintzo den menu batez ari gara, garaiko produktu lokalekin sortua dagoena. Zaporez, teknikaz eta tradizioz betetako platerak sortu ditu Eneko Atxak bere jatetxe berri honetan.\nEskailera batzuk eta mahasti batek batzen ditu Eneko Atxak Larrabetzun dituen bi espazio gastronomikoak. Hiru Michelin izarreko Azurmendi*** jatetxea eta izar bat irabazi berri duen ENEKO jatetxea bera, Gorka Izagirre upategiaren gainean kokatzen dena.\n65 pertsonentzako jangelaz gain beste 35 hartzen ditu gela pribatu batean. Eraikinak Eneko Atxaren identitatearen elementuak biltzen ditu: harria, euskal kulturan indarreren sinboloa, eta egurra, berotasuna eta gertutasunaren adierazleak.\nZer da ENEKO\nEneko Atxak 2016an sortutako kontzeptu gastronomikoa da ENEKO, Londreseko One Aldwych hoteleko jatetxean ezarri zen lehen aldiz eta Tokyon aurten. Jatorrira buelta da Enekorentzat, baina ikasitako guztia aplikatuz, modernizatuz, eta oinarrian Atxaren sukaldaritza mantenduz: zaporea eta teknika.\nLarrabetzuko, Londreseko eta Tokyoko espazioak Eneko Atxak sortu ditu, gastronomia euskalduna, oraingoa, munduratu nahian.\nEneko Atxaren bi jatetxeak dauden guneak berezitasun ugari ditu. Etengabe eraldatzen dagoen ekosistema gastronomikoa eraiki du mendi-hegal berdean.\nInguruko nekazari eta abeltzainekin egiten duen lana, tokiko barazkiak berreskuratu eta erabiltzeak, jasangarritasunari dion pasioari batzen zaizkio.\nBere sukaldaritza duen zaporea, testura eta estetikagatik nabarmentzen da. Etxeko janaria, gisatuak eta bere jatorria plater bakoitzean antzematen dira, halaber, testurak eta produktuak lantzeko duen sendotasuna. Plateren indarra Enekoren DNA-n jaiotzen da, bere jatorritik, zapore tradizionalaren benekotasunetik, hura gorenduz.\n3 izar Michelin lortu zituen sukaldari gazteena izan zen bere garaian, eta bere jatetxea World’s 50 Best Restaurants zerrenda ospentsuan sartu zen berehala. Zerrenda berak gainera, Munduko Jatetxe Jasangarriena izendatu zuen eta Europako Jatetxe Onenaren saria aitortu zion OAD-k (Opinionated About Dining). Eneko Gastronomia Sari Nazionala jaso zuen 2015ean. Orain, Europako lider gazteen artean dago (European’s Young Leaders) eta bere jatetxea den Azurmendi*** Munduko Jatetxe Onena da Elite Traveler luxuzko aldizkariaren aburuz.\nizar Michelin bat\nENEKO jatetxeari buruzko berriak eta eskaintza bereziak jaso zure e-postan\nGure NEWSLETTER-era harpidetu eta ez galdu ezer. Idatz ezazu zure posta elektronikoa.\nWeb-orrialde honek cookie-ak erabiltzen ditu Informazio gehiago


Txina C itxurako hauts estalitako soldatutako sare-hesia zentral elektrikoen fabrikatzaile eta hornitzaileentzako Pro Hesia\nC formako produkzio prozesua soldatutako alanbre sareko hesia soldatutako beste hesi baten antzekoa da. Altzairuzko hesia da, lehenik soldatutako alanbre galbanizatua erabiltzen duena eta gero okertzeko makina behar du goialdean C formatua izateko. Alanbre sare sare sendo eta iraunkorra da eta segurtasun handiko oztopo gisa erabiltzen da batez ere.\nPRO.FENCE-k C itxurako soldatutako alanbre sareko hesia galbanizatutako alanbre sarezko panelaz egina dago eta hauts estalduraz osatuta dago. Horrek korrosioaren aurkako indarra hobetuko du eta erabilera epea luzatuko du. Tamaina txikiko hornidurak handiak izan beharrean hornitzen ditugu bezeroei kostuak aurrezteko eta erabilera koherentea bermatzeko. Gainera, Japonian gehienak diren bezeroen aukera ezaguna da eta eguzki landare, bizitegi eraikin, komunitate, parke, errepide eta abarretako hesien sisteman erabiltzen da.\nErraz aurki dezakezu Japoniako bizitegi eraikin, komunitate, parke eta normalean eguzki landareen hesiak perimetraletan erabiltzen direnak.\nAkabera: Hauts estalia (marroia, beltza, zuria)\nSoldatutako alanbre sareko hesi hau altzairuzko alanbrez egina dago eta altuera desberdinetan, neurgailu desberdinetan pertsonaliza daiteke, tokian tokiko beharrizana eta proiektuaren aurrekontua asetzeko.\n2) Korrosioaren kontrakoa\nHesiaren azalera hauts elektrostatikoz estalita eta PRO.FENCE Akson marka ospetsua erabiliz amaitutako hautsa gutxienez 150μm-ra iritsiko da. Gainera, bat datozen burdineria guztiak SUS304 materialak dira. Korrosioaren aurkako rol bikaina betetzen ari dira. PRO.FENCE-k gutxienez 6 urte herdoiltzea bermatzen du.\nZirkulu erdiko okertze forma sarearen panelaren goiko eta beheko aldean kanpoko kolpeei aurre egiteko eta itxitura erakargarria izan dadin.\nAurreko: Txinako Handizkako Alanbre Edukiontzien Fabrika - Egitura A Metal Segurtasun Logistikoa Wire Mesh Roll Cage - Pro\nHurrengoa: L itxurako alanbre sare sareko hesia, eraikin arkitektonikoetarako\nEguzkirako M sare itxurako soldatutako galbanizatutako hesia ...


2022 Archivo | CES Vasco > Komunikazioa > Azken berriak\n03, ekainak 2022\nMemoria Sozioekonomikoaren Batzordea bildu da, MSE 2021aren laugarren zirriborroaren gaineko eztabaidatzeko eta onesteko.\n13, maiatzak 2022\nMemoria Sozioekonomikoaren Batzordea bildu da, MSE 2021aren hirugarren zirriborroaren gaineko eztabaidatzeko eta onesteko.\n"Europar Batasuneko Gobernantza Ekonomikoa” Txostenaren jaurnaldia\n04, maiatzak 2022\nGaur goizean Euskadiko EGAB-ek "Europar Batasuneko Gobernantza Ekonomikoa” izeneko txostenari buruzko jaurnaldia egin du.\n08, apirilak 2022\nMemoria Sozioekonomikoaren Batzordea bildu da, MSE 2021aren bigarren zirriborroaren gaineko eztabaidatzeko eta onesteko.\nOsoko bilkuraren batzarra EAEko higiezinen mailegu-emaileen eta kreditu higiezinen bitartekarien administrazio-erregistroa eta haien jardueraren administrazio-kontrola arautuko duen Dekretu-Proiektuari buruzko 6/22 Irizpen Proiektua onartzeko.\n05, apirilak 2022\nGaur, Ekonomia Garapenerako Batzordea bildu da EAEko Higiezin-kredituen Bitartekariak eta Higiezinen Mailegu-emaileak eskuestea eta erregistratzea, eta horiek gainbegiratzeko eta zehatzeko eginkizunak arautzeko duen Dekretu-proiektuari dagokion irizpen-aurreproiektua eztabaidatzeko.\nEspainiako Ekonomia eta Gizarte Kontseiluen urteroko topaketa\n01, apirilak 2022\nEGABek Espainiako Ekonomia eta Gizarte Kontseiluen urteroko topaketan parte hartu du, Santiago de Compostelan. Espianiako EGKek gogoeta egin dute gaur egun eta etorkizunean erakunde-elkarrizketarako eta politikak eratzeko prozesua hobetzeko erakunde garrantzitsuak diren aldetik duten eginkizunari buruz.\n21, martxoak 2022\nOsoko Bilkuraren batzarra 14 urtetik beherako seme-alabak zaintzeko langileak kontratatzeko laguntzei buruzko Dekretu Proiektuari dagokion irizpen proiektua eta 2021 Jardueren Txostenaren proiektua onartzeko.\n18, martxoak 2022\nMemoria Sozioekonomikoaren Batzordea bildu da, MSE 2021aren lehenengo zirriborroaren gaineko eztabaidatzeko eta onesteko.\n17, martxoak 2022\nGaur, Sozial Garapenerako Batzordea bildu da 14 urtetik beherako seme-alabak zaintzeko langileak kontratatzeko laguntzei buruzko Dekretu Proiektuari dagokion Irizpenaren aurreproiektua eztabaidatzeko.


Baditugu Ondareari begirako VII edizioko irabazleak! - OndareBizia\nBaditugu Ondareari begirako VII edizioko irabazleak!\n*Lehen Saria: “Abandoned Berlin 1” Mar Badal-ena\n*Bigarren saria: “Casa de los Cristales”, Pedro José Saavedra Macías\nMar Badalen “Abandoned Berlin 1” argazkiak Ondareari Begira argazki lehiaketaren lehen saria irabazi du eta Pedro J Saavedraren “Casas de los cristales”-ek, aldiz, bigarren saria.\nUtzitako ondarearen argazki hauek Gipuzkoako Argazkilari Elkarteak, IVASFOT – Argazkigintzaren Euskal Erakundeak, Museum Cemento Rezolak eta K6 Gestión Culturalek osatutako epaimahaiak saritu ditu.\nEra berean, Manuel Trabajo Estevezeren “Volando a un pasado mejor” izan da herri epaimahaiaren argazki irabazlea, online bozketan bozka gehiago lortu dituena.\n*Epaimahi popularraren saria: “Volando a un pasado mejor”, Manuel Trabajo Estevez\n“Abandoned Berlin 1” argazki irabazleari buruz, Mar Badalenen argazkiak sortutako giroa nabarmendu du epaimahaiak. Adierazi dutenez, bat-batekoa kolore egokiz osatuta dago, eta kanpoko paisaiaren eta argazkiaren barrualdearen konbinazioak Robert Polidori argazkilari kanadarraren lana gogorarazten duen berotasuna sortzen du.\nBigarrenik, epaimahaiak Pedro J. Saavedraren “Casas de los Cristales” argazkia aukeratu du. Epaimahaiak argazkiaren xalotasuna, enkoadraketaren kalitatea eta bakardade betusta batean ondarea bera zein presente dagoen balioetsi du.\nOndareari Begira argazki lehiaketaren VII. edizioan irabazi duten argazkiak 7 urte Ondareari begira erakusketa ibiltarian parte hartuko dute. Laster kontatuko dizuegu gehiago!\nOndarebiziak, Museum Cemento Rezolak eta K6 Gestión Culturalek argazki-lehiaketaren antolatzaile bezala eskerrak eman nahi dizkiete 164 parte-hartzaileri eta bi epaimahaietako kide guztiei proiektuari zuen ikuspuntua emateagatik.\n2021an itzuliko gara!\nOndarebizia 18 December, 2020 18 December, 2020 Argazki lehiaketa No Comments\n← Zure argazki gogokoena bozkatu ezazu!\nSaio Irekiaren koaderno digitala jaio da! →


Mercedes-Benzek Gasteizko lantegia deskarbonizatzeko plana adjudikatu digu | Tecnalia\n“I+G+B arloko ekimenak identifikatzen eta garatzen lagunduko diegu, 2039. urterako Zero Emisioen erronka erdiets dezaten”\nDeskarbonizazio-estrategia horren zutabe nagusiak energia-efizientzia hobetzea eta energia-hornidura jasangarriko sistemak ezartzea izango dira.\nMercedes-Benz Gasteizek zenbait berrikuntza-proiektu ezarriko ditu, eta haietan laguntza emango diegu estrategia gauzatzeko behar diren I+G+B arloko ekimenak identifikatu eta garatzeko eta 2039. urterako Zero Emisioen erronka erdiesteko.\nDaimler taldeak 2039an neutraltasun klimatikoa lortzea jarri du helburu, bai ekoizte-planta guztietan, bai balio-kate osoan, hornitzaileak barne.\nBehar diren mekanismoak ezarriko ditugu Daimlerrek ezarritako deskarbonizazio-helburuak lortzeko. Emisioen diagnostikoa egingo dugu. Deskarbonizaziorako agertokiak prestatuko ditugu epe labur/ertainerako, sortzen ari diren teknologiarik berritzaileenekin; haietan, jasoko dugu zer irismen izango duten eta nolako inpaktua eragingo duten jardueraren beraren lehiakortasunean eta, ondorioz, tokiko zein eskualdeko ekonomian. Halaber, plana gauzatzen lagunduko duten I+G+B arloko proiektuak identifikatu eta garatuko ditugu.\nIndustria-espazioak Zero Emisioko Barruti bihurtzea\nLehen proiektua, eDISTRICT izenekoa, Hazitek proiektuaren barruan egingo da, zeina Enpresetako I+G jarduerari laguntzeko Eusko Jaurlaritzaren programa baita. Lehen urratsa da industria-espazioak Zero Emisio Barruti bihurtzeko soluzio teknologikoen garapenean.\nProiektuari esker, energia-eskaria, -kontsumoa eta -metatzea zein elektrizitatea sortzea aurreikusteko sistema bat ezarri ahal izango da, sistema orokorra optimizatzeko. Ekimenean, honako erakunde hauek hartzen dute parte: IDOM, Aluminios Eibar, Ondoan, Telur eta Endesa.\nHiri-ingurune industrialetan energia banatua sortzen laguntzeko teknologiak garatuko dira: fatxadetan, estalkietan eta industria-gainazaletan instalatutako moduluen bidez ekoitziko dira beroa eta elektrizitatea, haien ekoizpena maximizatzeko. Eraikinaren inguratzailerako funtzio anitzeko eraikuntza-soluzio industrializatuak garatu eta baliozkotuko dira, eta elektrizitatea eta beroa metatzea txertatuko da industria-ingurunean, energia-kudeaketa optimizatzeko.\nZero emisioko ibilgailuak\n2050erako deskarbonizazio-konpromisoa ukaezina da Europarentzat, eta erronka da ekonomiarentzat eta gizartearentzat. Ibilgailuen bizitza hamar urte ingurukoa dela kontuan hartuta, Mercedes-Benzek 2039. urtea ezarri du helburu gisa, hortik aurrera isurketarik gabeko ibilgailuak soilik fabrikatzeko.


EMAKUME HORI - Rodolfo Walsh\nKoronelak nire puntualtasuna goratu du:\n— Alemanak bezain zorrotza zara —dio.\n— Edo ingelesak bezain zorrotza.\nKoronelak alemana du abizena.\nGorputz handia du, urdindua ilea, aurpegi zabalekoa da, beltzarana.\n— Irakurri ditut zure gauzak. Zorionak.\nBi baso whiski atera artean aletu du, nahi gabe bezala, hogei urte daramala informazio zerbitzuetan, filosofia eta letrak ikasia dela, eta artearekiko ere, jakin-mina duela. Ez du ezer nabarmendu, garbi utzi nahi du non ibil gaitezkeen, besterik ez, biontzako eremu lauso bat.\nHamargarren solairuko leiho zabaletik hiria ikusten da arratsaldean, ibai ertzeko argi margulak. Hemendik erraza da, une batez bada ere, Buenos Aires maitatzea. Baina ez gaitu hona bildu maitasun manera bururagarri batek.\nBerak izen batzuk nahi ditu, beharbada nik dauzkadan paperak.\nNi hildako baten bila nabil, toki bat mapan. Oraindik ez da bilatze bat, fantasia bat baizik: inoren ustetan inoiz burura zekidakeen fantasia gaixo bat.\nEgunen batean (etortzen zait suak hartzen nauenean) bila joango natzaio. Ez da ezer niretzat, eta hala ere, bere heriotzaren misterioaren atzetik abiatuko naiz, jakizu nongo hilerriren batean astiro usteltzen ari den hondarren atzetik. Aurkitzen badut, sumin, izu eta maitasun hondoratuzko olatu handi freskoak harrotuko dira, olatu indartsu mendekariak, eta une batez ez naiz bakarrik sentituko, ez dut neure burua ikusiko itzal mingots, ahaztu, beheratu bat bezala.\nKoronelak badaki non dagoen.\nErraztasunez dabil altzari hanpatuen arteko etxebizitzan, brontzez eta boliz hornitua du, Meissen-eko eta Canton-eko platerez. Irribarrea loratu zait gezurretako Jongkind-aren, zalantzazko Figari-aren aurrean. Jongkindak nork egiten dituen esango banio jarriko lukeen aurpegikera datorkit une batez, baina whiskia loratzen diot.\nKartsu edaten du, osasuntsu, gogotsu, alaitasunez, harrokeriaz, erdeinuz. Esku guriek edontziari astiro eragiten diotela, etengabean mudatzen zaio aurpegia.\n— Paper horiek —dio.\nBegiratu egin diot.\n— Emakume hori, koronela.\n— Dena dator katean —dio filosofia aire batez.\nVienako portzelana ontzi batek mailatua du oinarrian. Kristalezko lanpara bat pitzatua dago. Koronelak, begiak lauso eta irri txikiz, bonba atera du mintzora.\n— Eskaliburuan jarri zuten. Uste dute ni naizela erruduna. Jakin balute zer egin dudan berengatik, xextroso halakoak.\n— Kalterik bai? —galdetu dut. Bost axola zait.\n— Nahikoa. Alaba. Psikiatra baten eskutan daukat. Hamabi urte ditu —dio.\nKoronelak edan egiten du, amorruz, triste, beldurrez, arranguraz.\nEmaztea sartu da, bi kikara kafe dakartza.\n— Kontaiozu zuk, maitea.\nErantzun gabe doa; emakume garai, handi usteko bat, neurosi aire bat du. Haren destainak lainoa utzi du gure artean.\n— Gajoa jota gelditu zen —azaldu du koronelak—. Baina zuri zer ardura dizu horrek.\n— Nola ez nau ba arduratuko!... Entzuna dut N kapitainari eta X maiorrari ere gertatu zitzaiela nahigaberen bat haren ostean.\nKoronelak barre egin du.\n— Jendearen esanak —dio—. Begira zer ateratzen diren. Azken batean ez dute ezer asmatzen, ordea. Errepikatu besterik ez dute egiten.\nMarlboro bat piztu du, neure eskura utzi du paketea mahai gainean.\n— Kontadazu edozein txiste.\nSaiatugatik ez datorkit bakarra ere.\n— Kontadazu edozein txiste politiko, nahi duzuna, eta nik orain dela hogei, berrogeita hamar urte asmatua zegoela erakutsiko dizut, mende bat. Sedango derrotaren ondoren erabili zela, edo Hindenburg zela-eta, edo Dollfuss, edo Bodoglio...\n— Tutankamonen hilobia —dio koronelak—. Lord Carnarvon. Zabor hutsa.\nEsku guri iletsuaz garbitu du izerdia koronelak.\n— Baina X maiorrak istripu bat izan zuen, emaztea hil zuen.\n— Zer gehiago? —dio, basoan izotzari klinklin eraginez.\n— Tiroa eman zion goizaldean.\n— Lapur batekin nahastu zuelako —dio irribarrez koronelak—. Horrelako gauzak gertatu egiten dira.\n— Baina N kapitaina...\n— Auto istripu bat izan zuen, edonork izan dezake bat, are gehiago berak, edanda dagoela ez du zelatutako zaldi bat ere ikusten-eta.\n— Eta zeu?\n— Nirea beste kontu bat da. Agindua didate mendekua.\nZutitu egin da, mahaiari bira egiteko.\n— Errua nirea delakoan daude. Miserable horiek ez dakite zer egin dudan berengatik. Baina egunen batean idatziko da historia. Beharbada zeuk.\n— Gustatuko litzaidake.\n— Eta ni garbi agertuko naiz, ondo agertuko naiz. Ez da berebizikoa ere drogoso horiekin ondo geratzea, baina bai historiarekin, ulertzen?\n— Nahiena neure esku egotea, koronela.\n— Inguruan ibili nituen. Gau batean, baten bat animatu, lehergailua eskailburuan laga eta korrika batean irten zen.\nEskua bitrinan sartu eta portzelana polikromatuzko iruditxo bat atera du. Artzain-neska bat, lorez betetako otarretxoarekin.\nArtzain-neskak besotxo bat falta du.\n— Derby —dio—. Berrehun urte.\nEzustean belaxka bilakatu diren atzamarren artean galdu da artzain-neska. Koronelak burdinazko keinua du aurpegi gautu, minduan.\n— Zergatik uste dute kulpa zurea dela?\n— Neuk atera nuelako zegoen hartatik, hori egia da, eta neuk eraman nuen orain dagoen tokira, hori ere egia da. Baina haiek ez dakite zer egin nahi zuten, xextroso horiek ez dakite ezer, eta ez dakite ni izan nintzela eragotzi zuena.\nKoronelak zurrut egin du, irrikaz, harro, basaki, etorriaz, eraz.\n— Nik historia ikasi baitut. Gauzei perspektiba historikotik begiratu ahal diet. Nik Hegel irakurrita daukat.\n— Zer egin nahi zuten bada?\n— Ibaian hondo eman, hegazkin batetik bota, erre eta hondarrak komun zulotik bota, azidotan erre. Zenbat zerrikeria entzun behar den! Herri hau zaramaz beteta dago, eta norberak ez daki nondik ateratzen den hainbeste, baina lepo-hezurreraino gaude.\n— Denok, koronela, ze azken beltzean ados gaude, ezta? Txikitzeko garaia heldu da. Dena suntsitu beharko litzateke.\n— Eta txiza gainera egin.\n— Arrangurarik gabe, ordea, koronela. Bonba eta pikana alaiki goratuz. Osasuna! —diot edontzia jasota.\nEz du erantzun. Leiho zabalaren ondoan eserita gaude. Portuko argiak dirdirka: urdin merkurioa. Tarteka autoen klaxon hotsak entzuten dira, amets bateko ahotsak bezala herrestan urrunean. Koronela ez da aurpegiaren orban grisa besterik alkandora zuriaren orban zuriaren gainean.\n— Emakume hori —entzun diot ari dela ahopean—. Biluzik katabutean, birjina bat zirudien. Azala garden bihurtua zitzaion. Minbiziaren metastasia ikusten zitzaion, norberak leiho lausotuan egiten dituen marrazkitxoen antzera.\nKoronelak edan egiten du. Gogorra da.\n— Biluzik —dio—. Lauzpabost ginen eta ez genion elkarri begiratu nahi. Ontzi-kapitain hori zegoen, eta enbaltsamatu zuen espainiar hura, eta ez dut gogoan nor gehiago. Eta hilkutxatik atera genuenean —koronelak eskua bekoki gainetik pasatu du—, atera genuenean espainiar zikin hark...\nIluntzen ari du, pixkanaka, antzokian bezala. Koronelaren aurpegia ia ikusezina da. Whiskiak baino ez dio dirdir egiten basoan, astiro itzaltzen doan suak bezala. Etxebizitzako ate irekitik urruneko hotsak datoz. Igogailuko atea beheko solairuan zarratu da, gertuago zabaldu da. Eraikin erraldoia kuxumuxuan ari da, arnasa hartzen du, gur-gurka dabil bere hodiekin, bere errauskailuekin, bere sukaldeekin, bere haurrekin, bere telebistekin, bere neskameekin. Eta orain koronela tentetu egin da, inondik ateratzen ikusi ez dudan metraileta darama esku artean, eta hanka puntetan eskailbururantz doa, kolpetik piztu du argia, eskailburuko, igogailuko, eskailerako hutsune aszetiko, geometriko, ironikoan behatu du, inortxo ere ez dagoen horretan, eta poliki dator bueltan, metraileta arrastaka duela.\n— Zer edo zer entzutea iruditu zait. Drogoso hauek ez naute ezustean harrapatuko aurrekoan bezala.\nEseri egin da, leihotik hurrago orain. Metraileta ezkutatu egin da eta koronelak zehaztasunik gabe dihardu berriz ere bere bizitzako eszena handiaz.\n— ...gainera etzan zitzaion, espainol nazkagarria. Maitemindua zegoen hilotzaz, ukitu egiten zuen, titiburuak lauskitzen zizkion. Muturreko bat eman nion —koronelak bere hatz-koskorrei begiratzen die—, hormaren kontra bidali nuen. Dena dago ustelduta, heriotza ere ez da errespetatzen. Eroso zaude ilunpetan?\n— Hobe. Hemendik kalea ikus dezaket. Eta pentsatu. Ez diot pentsatzeari uzten. Ilunpetan hobeto pentsatzen da.\nBeste whiski bat atera du beretzat.\n— Baina emakume hura biluzik zegoen —dio, norbaitek kontra egingo balio bezala—. Estali egin behar izan nion Venusen mendia, hil-atorra jantzi nion, eta frantziskotarren gerrikoa lotu.\nZakar lehertu da barrez.\n— Neure poltsikotik ordaindu behar izan nuen hil-jantzia. Mila eta laurehun peso. Horrek erakusten dizu, e? Horrek erakusten dizu.\nJostailu mekaniko baten gisara, behin eta berriro dio “Horrek erakusten dizu”, esan gabe zer den horrek erakusten didana.\n— Laguntza bilatu behar izan nuen katabutez kanbiatzeko. Han inguruan zebiltzan langile batzuei deitu nien. Pentsa nola gelditu ziren. Haientzat jainkosa zen, nik dakit ba zer nolako gauzak sartzen dizkieten buruan, gizajoak.\n— Bai, gizajoak —koronela sumindura iheskor baten kontra ari da borrokan—. Ni ere argentinarra naiz.\n— Neu ere bai, koronela, neu ere bai. Denok gara argentinarrak.\n— A, bueno.\n— Hala ikusi zuten?\n— Esan dizut emakume hura biluzik zegoela. Jainkosa bat, biluzik, eta hilik. Heriotza guztia agerian. Konturatzen? Guztia, guztia...\nKoronelaren ahotsa perspektiba surrealista batean galtzen da, gero eta urrunago dagoen esalditxoa bere ihes-marretan enkoadratua, eta ahotsaren apaltzea proportzio jainkotiarrari eusten edo zer. Neuk ere whiski bat atera diot neure buruari.\n— Niretzat ez da ezer —dio koronelak—. Ni ohituta nago emakume biluziak ikusten. Asko nire bizitzan. Eta gizon hilak. Asko Polonian, 39an. Agregatu militarra nintzen, atera kontuak.\nNahi ditut atera, batuketa egiten dut, emakume biluziak gehi gizon hilak, baina emaitza ez da ateratzen, ez da ateratzen... Gihar keinu bakar batez jartzen naiz eratsu, ura astintzen duen txakur bat bezala.\n— Ni ezin ninduen harritu, baina haiek...\n— Hunkitu egin ziren?\n— Bati nobedadeak eman zion. Zaplaztekoka iratzarri nuen. Esan nion: “Marikoi hori, hori da egiten duzuna zure erreginari lur eman behar diozunean? Akordatu San Pedrorekin, lo hartu zuen Kristo hiltzera zihoazela”. Gero eskertu egin zidan.\nKalera begira nago. “Coca”, dio kartelak, zilarra gorriaren gainean. “Cola”, dio kartelak, zilarra gorriaren gainean. Zirkulu gorria zirkulu zentrokide gorriaren ondoren haziz doa begi-nini neurrigabea, eta gaua hartzen du, hiria, mundua. “Edan”.\n— “Edan” —dio koronelak.\nEdan egiten dut.\n— Entzuten didazu?\n— Entzuten dizut.\n— Atzamar bat moztu genion.\n— Beharrezkoa zen?\nKoronela zilarrezkoa da orain. Hatz erakuslearen muturrari begiratzen dio, hatz lodiko azazkalaz markatu eta igo egiten du.\n— Horrelakoxeren bat. Identifikatzeko.\n— Ez zenekiten nor zen?\nBarre egiten du. Gorritu egin zaio eskua. “Edan”.\n— Bagenekien, bai. Gauzak legez egin behar dira. Ekintza historikoa zen, ulertzen duzu?\n— Inpresio digitalak ez dio heltzen atzamarra hilda badago. Hidratatu beharra dago. Gero erantsi egin genion.\n— Bera zen, emakume hura bera zen.\n— Oso aldatua?\n— Ez, ez, zuk ez didazu ulertzen. Berdin-berdina. Hizketan hasi behar zuela zirudien... Atzamarraren kontua zen dena legezkoa izan zedin. R. irakasleak kontrolatu zuen guztia, erradiografiak ere atera zizkion.\n— R. irakasleak?\n— Bai. Ez zen edonork egitekoa ere. Zientzian, moralean izena zuen norbait behar zen.\nEtxeko bazterren batean, urrun, eten, txilin baten hotsa entzuten da. Ez dut ikusten sartzen koronelaren emaztea, baina tupustean hor da haren ahotsa, haren ahots mingots, menperaezina:\n— Piztuko dut?\n— Esaiezu ez nagoela.\nGaldu egin da.\n— Ni puteatzeko da —azaldu du koronelak—. Edozein ordutan deitzen didate. Goizeko hiruretan, bostetan.\n— Izorratzeko gogoa —diot arraiki.\n— Hiru bider aldatu dut telefono zenbakia, baina beti topatzen dute.\n— Zer esaten dizute?\n— Alabak harrapatuko ahal duen polioa. Potroak moztuko dizkidatela. Zaborra.\nIzotza entzuten dut edontzian, urruneko arran bat bezala.\n— Zeremonia bat antolatu nuen, adoretu egin nituen. Nik errespetatu egiten ditut ideiak, esan nien. Emakume honek asko egin zuen zuengatik. Nik kristauaren moduan lur emango diot. Baina lagundu egin behar didazue.\nZutik dago eta adoretsu edaten du, haserre, bere gainetik igarotzen diren ideia handi eta garaiekin, harkaitzaren kontra jo eta ukitu gabe eta lehor uzten dutenak, musarratua eta beltza, gorri eta zilarrezko.\n— Furgoi batean atera genuen, Viamonte-n eduki nuen, gero 25 de Mayo-n, beti zaintzen, babesten, gordetzen. Kendu egin nahi zidaten, zerbait egiteko. Belaki batez estali nuen, neure bulegoan egon zen, armairu baten gainean, oso goian. Zer zen galdetzen zidatenean Cordobako transmisorea zela esaten nuen, La Voz de la Libertad.\nDagoeneko ez dakit non dagoen koronela. Isla zilar kolorekoa haren bila dabil, begi-nini gorria. Irten egin da beharbada. Beharbada altzari artean dabil. Eraikinak zopa usain zera bat du sukaldean, kolonia bainugelan, pardelak sehaskan, sendagaiak, zigarretak, bizia, heriotza.\n— Euria ari du —dio haren ahots arrotzak.\nZerura begiratzen dut: Sirio zakurra, Orion ehiztaria.\n— Atertu gabe ari du —dio koronelak—. Atertzen ez badu dena usteltzen den lorategi batean, arrosak, pinua, frantziskotarren gerrikoa.\nNon, diot neure artean, non.\n— Zutik dago! —egiten du oihu—. Zutik ehortzi nuen, Facundo bezala, beste horiek bere lekuan zituelako!\nOrduan ikusi dut, mahaiaren bestaldean. Eta une batez, bristada ubelak busti du, negarrez ari dela iruditzen zait, malko lodiak doazkiola aurpegian behera.\n— Ez egin kasurik —dio, eseri egin da—. Mozkortuta nago.\nEta luzaroan daragoio euria haren gogoan.\nTentetu egin naiz, sorbalda ukitu diot.\n— E? —dio— E? —dio.\nMesfidati begiratu dit, tren arrotz batean esnatzen den hordiak bezala.\n— Herrialdetik atera zenuten?\n— Zeuk atera zenuen?\n— Zenbatek dakite?\n— Zaharrak badaki?\nBarre egiten du.\n— Berak badakiela uste du.\nEz du erantzuten.\n— Idatzi beharra dago, argitaratu.\n— Bai, egunen baten.\nNekatua dirudi, apartean.\n— Orain! —neure onetik aterata—. Ez zaitu historiak ardura? Nik idatziko dut historia, eta zu ondo geratuko zara, ondo betirako, koronela!\nAhosabaian itsasten zaio mihia, hortzetan.\nUnea iristen denean... zeu izango zara aurrena.\n— Ez, oraintxe bertan. Pentsatu pixka bat. Paris Match. Life. Bost mila dolar. Hamar mila. Nahi duzuna.\n— Non, koronela, non?\nZutik jarri da, ez nau ezagutzen. Nor naizen galdetuko dit agian, zer egiten dudan hemen.\nEta etsiak hartuta noala kanporantz, itzuli egin beharko dudala darabildala gogoan, edo ez naizela egundo itzuliko. Nire hatz erakuslea hasia dela mapen gaineko ibilbide nekaezinean, isoietak, aukerak, konplizidadeak lotzen. Dagoeneko badakidala denak bost axola didala, eta hain zuzen ez dudala atzamar bakarra mugituko, ezta mapa baten gainean ere, agerkunde batean bezala harrapatzen nau koronelaren ahotsak:\n— Nirea da —dio, ez besterik—. Emakume hori nirea da.


Hirugarren maila – GoiEner\nEspainiar Gobernuak argindarraren prezioa jeisteko asmoa duen edozein ekimeni jarriko dio betoa\nZerga gutxiago bilduko dituela arrazoi jarrita, Espainiar Gobernuak argindarraren prezioa jeisteko asmoa duen edozein ekimeni betoa jartzeko asmoa adierazten du El Periódico de la Energiak eskuratu ahal izan duen Estatuko Energiaren Idazkaritzaren txosten baten arabera. Albiste osoa gazeteleraz El Periódico de la Energian.\n10 urtetan EAEk ez du berriztagarrien kuota dezima bakarrean ere hobetu\n2005. urtean %7,2. 2015ean ere %7,2. Azken urteetako Euskal Gobernuek gas naturalaren alde egindako apostuak eta petroleoaren inportazioak, Euskal Autonomi Erkidegoa espainiar estatu mailan mendekotasun haundienetakoa duen lurraldean bihurtu du. «Euskadi Energia» azken txostenaren arabera, Erkidegoaren kanpo mendekotasun energetikoa Europar Batasuneko herrialde guztien gainetik dago, Luxemburgo salbu. Informazio gehiago energias-renovables.com webgunean.\nNolakoa izan beharko lukeen bono sozial berriak\nPedro Linaresen gaztelerazko artikulua El Periódico de la Energian bono sozial berriak nolakoa izan beharko lukeen azalduz.\nLurra eta pobreen aldeko Aita Santuaren dokumentua\nMunduko katolikoen lider espiritualak, Frantzisko Aita Santuak, planetaren eta pobreen zaintza aldarrikatzen du argitaratutako azken dokumentuan.\nIrudia: Edgar Jiménez


Diagnostiko eta Berdintasun Planak egiteko Laguntza\nLehendakaritzak martxan jarri du enpresa eta entitate pribatuentzat laguntza bat, diagnostiko bat eta emakume eta gizonen arteko Berdintasun Plan bat garatzea helburu duena. Laguntza hau enpresa eta entitatu pribatuei zuzenduta dago, 2018 urtean zehar laguntza teknikoa emango dion aholkularitza homologatu bat kontratatu ahal izateko xedearekin.\nGehiago irakurri: Diagnostiko eta Berdintasun Planak egiteko Laguntza\nASPEGI enpresa lasterketan\nEl Diario Vascok, Donosti Eventos-ek eta Adegik, antolatutako eta Laboral Kutxak babestutako enpresa lasterketak defendatzen dituen baliak ASPEGIk partekatu eta sendoki egiten du apustu hauen alde, bide kidetasuna, giza harremanak, bizitza osasuntsua. Hau honela, bertan izan dugu aurten ere gure talde bat.\nGehiago irakurri: ASPEGI enpresa lasterketan\nLangileak euren enpresetako erabakigunetara hurbildu partaidetza sustatuz eta, bide honetatik, enpresako erabakiguneak lurraldean sustraitu. Ideia honi jarraiki eraiki du Gipuzkoako Foru Aldundiko Ogasun eta Finantza departamentuak langileek enpresan parte hartzea bultzatzeko Foru Arau proiektua.\nGehiago irakurri: Langileek enpresan parte hartzea bultzatzeko Foru Arau proiektuak emakumeentzako neurri positiboak...\nASPEGIk ordezkari ezin hobeak Enpresa Lasteketan\nLehen urtez parte hartu du ASPEGIk Enpresa Lasterketan. Taldea Marta Arcaute, Arantxa Atieza, Kontxi San Juan eta Lourdes Sanchez bazkideek osatu dute. Hamabigarren geratu dira. ZORIONAK!\nGehiago irakurri: ASPEGIk ordezkari ezin hobeak Enpresa Lasteketan\nOrria 3 / 10


Gabiriako elizan Festa eguna jauregian kontzertua izango da bihar . diariovasco.com\nGorka Zabaleta txistularia eta Fernando Gonzalo organojolea. / SUDUPE\nGabiriako elizan 'Festa eguna jauregian' kontzertua izango da bihar\nArratsaldeko seietan emango diote hasiera emanaldiari\nFernando Gonzalo organojolea, Gorka Zabaleta txistularia eta Jose Javier Lera perkusio-jotzailea arituko dira\nGipuzkoako Foru Aldundiko kultura sailaren eta Organoen lagunen laguntzarekin Gabiriako parrokia batzordeak aurten ere organo kontzertua antolatu du, 'Festa eguna jauregian' izenekoa. Larunbat arratsaldean izango da, azaroak 5, 18:00etan Andre Mari Zeruratuaren Parroki elizan.\nAzken urteetan, Gabiriako elizako organoak azaroko lehen egunetan protagonismoa edukitzen du, bertako zein kanpoko organojoleekin kontzertuak egon bait dira igande eguerdian, meza ostean. Hala ere aurten aldaketak daude. Igande eguerditik larunbat arratsaldera pasatzeaz gain, kontzertuan ez da organoa soilik entzungo.\nFernando Gonzalo organojole donostiarrarekin batera Gorka Zabaleta Bilboko udal txistulari bandako txistulari azkoitiarra eta Jose Javier Lera Donostiako Udaleko Txistulari Bandako perkusio-jotzailea arituko dira. Hauek XVI. eta XX. mendeko piezak interpretatuko dituzte, Fernando Gonzalo berak konposaturiko beste batzuekin batera. Gainera beraien musika entzun bitartean dantza irudiak ikusi ahal izango dira; zentzumen bat baino gehiagorekin gozatzeko emanaldia.


Sokoa, sozietate-taldea - SOKOA sièges de bureaux et collectivités\nBisita bat egin\nErgonomiaren gainean aholkuak\nAukera ezazu mekanismo bat\n> Sokoa, sozietate-taldea\nSortu denetik, SOKOAk parte-hartze finantziarioaren aldeko politika landu du. Gehienetan gutxieneko batetik izan bada ere, enpresaren oinarrizko baloreetariko bat garatzea izan du helburu, tokiko garapen ekonomikoa, alegia.\nPolitika horri esker, SOKOAk 280 enpresetan, zuzenki edo zeharka, parte-hartu du eta Euskal Herrian 3 800 lanpostu sortzen edo mantentzen lagundu du 40 urte hauetan. 1990etik aintzinera, merkatuan zeukan garapena ikusita bere arloan jarduten zuten hainbat enpresa erosteari ekin zion Europa osoan.\nKanpo garapen horren bidez, SOKOAk enpresaren trebetasuna indartu nahi du eskaintzen dituen produktuen sorta horren zabaltzean, baina batez ere beste merkatu batzuetara iristean. SOKOAk talde bezala dihardu, enpresei autonomia handia utziz, markei eutsiz eta arduradunei zein langileei kapitalean sartzeko eskaintza adierazgarria eginez.\nSalmenta guztiak bateratuz, taldeak 100M € gainditu zituen 2011n. 900 langile zituen orduan. SOKOA taldeak bide ziur horretatik jarraitu nahi du eserlekuen, altzari profesionalen eta harrerarako ekipamenduen inguruan era askotan garatuz, eta enpresaren giza neurria mantenduz.